CELEX: 
Language: el
Date: 2021-06-02 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) αριθ. 648/2012 μέσω του καθορισμού των προϋποθέσεων υπό τις οποίες οι εμπορικοί όροι για υπηρεσίες εκκαθάρισης για εξωχρηματιστηριακά παράγωγα θεωρούνται δίκαιοι, εύλογοι, αμερόληπτοι και διαφανείς

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  1
                (στο εξής: EMIR) τροποποιήθηκε με τον κανονισμό (ΕΕ) 2019/834 στις 20 Μαΐου 2019 (στο εξής: EMIR Refit)
                  2
               . 
            
            
               Με τον κανονισμό EMIR Refit θεσπίστηκε η υποχρέωση των εκκαθαριστικών μελών και των πελατών που παρέχουν υπηρεσίες εκκαθάρισης άμεσα ή έμμεσα (στο εξής: πάροχοι υπηρεσιών εκκαθάρισης) να παρέχουν τις υπηρεσίες αυτές με δίκαιους, εύλογους, αμερόληπτους και διαφανείς (στο εξής: ΔΕΑΔ) εμπορικούς όρους
                  3
               . Στόχος είναι να υποστηριχθεί η πρόσβαση των αντισυμβαλλομένων σε υπηρεσίες εκκαθάρισης, ιδίως όσων εξ αυτών έχουν περιορισμένο όγκο δραστηριότητας στην αγορά εξωχρηματιστηριακών παραγώγων και αντιμετωπίζουν δυσκολίες πρόσβασης στην κεντρική εκκαθάριση, είτε ως πελάτες ενός εκκαθαριστικού μέλους μελών είτε μέσω ρυθμίσεων έμμεσης εκκαθάρισης. Οι απαιτήσεις εφαρμογής των όρων ΔΕΑΔ δεν θα πρέπει να συνεπάγονται ρύθμιση των τιμών ή υποχρέωση σύναψης σύμβασης και οι πάροχοι υπηρεσιών εκκαθάρισης θα πρέπει να είναι σε θέση να ελέγχουν τους κινδύνους που συνδέονται με τις προσφερόμενες υπηρεσίες εκκαθάρισης, για παράδειγμα τους κινδύνους αντισυμβαλλομένου
                  4
               . Η απαίτηση εφαρμογής των όρων ΔΕΑΔ θα αρχίσει να εφαρμόζεται από τις 18 Ιουνίου 2021
                  5
               . 
            
            
               Με τον κανονισμό EMIR Refit εξουσιοδοτείται
                  6
                η Επιτροπή να εκδώσει κατ’ εξουσιοδότηση πράξη στην οποία καθορίζονται οι προϋποθέσεις υπό τις οποίες οι εμπορικοί όροι για τις υπηρεσίες εκκαθάρισης των παρόχων υπηρεσιών εκκαθάρισης θεωρούνται δίκαιοι, εύλογοι, αμερόληπτοι και διαφανείς, με βάση τα ακόλουθα: α) τις απαιτήσεις που αφορούν τον δίκαιο και διαφανή χαρακτήρα των τελών, των τιμών, των πολιτικών έκπτωσης και των λοιπών γενικών συμβατικών όρων και προϋποθέσεων σχετικά με τον πίνακα τιμών, με την επιφύλαξη της εμπιστευτικότητας των συμβατικών ρυθμίσεων με επιμέρους αντισυμβαλλομένους· β) τους παράγοντες που αποτελούν εύλογους εμπορικούς όρους για την εξασφάλιση αμερόληπτων και ορθολογικών συμβατικών ρυθμίσεων· γ) τις απαιτήσεις που διευκολύνουν τις υπηρεσίες εκκαθάρισης σε ισότιμη και αμερόληπτη βάση, με βάση το κόστος και τους κινδύνους, ώστε οι τυχόν διαφορές στις τιμές που χρεώνονται να είναι ανάλογες προς το κόστος, τους κινδύνους και τα οφέλη· και δ) τα κριτήρια ελέγχου του κινδύνου για το εκκαθαριστικό μέλος ή τον πελάτη που συνδέονται με τις προσφερόμενες υπηρεσίες εκκαθάρισης.
            
            
               Η κατ’ εξουσιοδότηση πράξη θα εκδοθεί σύμφωνα με το άρθρο 82 του κανονισμού EMIR και το άρθρο 290 της Συνθήκης για τη λειτουργία της Ευρωπαϊκής Ένωσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαδικαστικές πτυχές
            
            
               Στις 26 Ιουνίου 2019, η Επιτροπή ζήτησε τη γνώμη (στο εξής: τεχνικές συμβουλές) της Ευρωπαϊκής Αρχής Κινητών Αξιών και Αγορών (στο εξής: ΕΑΚΑΑ) σχετικά με μια κατ’ εξουσιοδότηση πράξη της Επιτροπής στην οποία καθορίζονται οι προϋποθέσεις υπό τις οποίες οι εμπορικοί όροι για τις υπηρεσίες εκκαθάρισης των παρόχων υπηρεσιών εκκαθάρισης θεωρούνται δίκαιοι, εύλογοι, αμερόληπτοι και διαφανείς, η οποία πρόκειται να εκδοθεί βάσει του άρθρου 4 παράγραφος 3α τρίτο εδάφιο του κανονισμού EMIR. 
            
            
               Από τις 3 Οκτωβρίου έως τις 2 Δεκεμβρίου 2019, η ΕΑΚΑΑ διεξήγαγε δημόσια διαβούλευση σχετικά με το σχέδιο τεχνικών συμβουλών της. Η ΕΑΚΑΑ έλαβε 19 απαντήσεις, τρεις εκ των οποίων είναι εμπιστευτικού χαρακτήρα. Οι μη εμπιστευτικές απαντήσεις είναι δημοσιευμένες στον δικτυακό τόπο της ΕΑΚΑΑ
                  7
               . Η ΕΑΚΑΑ εξέδωσε τις τελικές τεχνικές συμβουλές της στις 2 Ιουνίου 2020. 
            
            
               Μεταξύ της 26ης Οκτωβρίου και της 9ης Νοεμβρίου 2020, η Επιτροπή διεξήγαγε γραπτή διαβούλευση της ομάδας εμπειρογνωμόνων της Ευρωπαϊκής Επιτροπής Κινητών Αξιών (στο εξής: EGESC) σχετικά με το προσωρινό περιεχόμενο της παρούσας κατ’ εξουσιοδότηση πράξης. Η Επιτροπή έλαβε οκτώ απαντήσεις από τα κράτη μέλη.
            
            
               Μεταξύ 10 Μαρτίου και 7 Απριλίου 2021, το σχέδιο κατ’ εξουσιοδότηση πράξης δημοσιεύθηκε προς ενημέρωση του κοινού και παρατηρήσεις. Η Επιτροπή έλαβε παρατηρήσεις από 13 ενδιαφερόμενα μέρη. 
            
            
               Απόψεις των ενδιαφερομένων μερών
            
            
               Τα ενδιαφερόμενα μέρη τάχθηκαν σε γενικές γραμμές υπέρ του στόχου που διαπνέει την απαίτηση περί εφαρμογής των όρων ΔΕΑΔ, δηλαδή της βελτίωσης της πρόσβασης στην εκκαθάριση εξωχρηματιστηριακών παραγώγων. Ωστόσο, όσον αφορά τις προϋποθέσεις υπό τις οποίες οι εμπορικοί όροι θα πρέπει να θεωρούνται δίκαιοι, εύλογοι, αμερόληπτοι και διαφανείς, τα ενδιαφερόμενα μέρη μπορούν να κατηγοριοποιηθούν σε δύο ομάδες. 
            
            
               Αφενός, τα ενδιαφερόμενα μέρη της μιας ομάδας (κυρίως πελάτες) τάχθηκαν, σε γενικές γραμμές, υπέρ μιας κατ’ εξουσιοδότηση πράξης με ολοκληρωμένες και αναλυτικές απαιτήσεις, ώστε να διασφαλίζεται η εναρμονισμένη εφαρμογή των κανόνων από όλους τους παρόχους υπηρεσιών εκκαθάρισης, ιδίως προς τους μικρότερους πελάτες. Αφετέρου, ορισμένα ενδιαφερόμενα μέρη (κυρίως πάροχοι υπηρεσιών εκκαθάρισης) ήταν, σε γενικές γραμμές, της άποψης ότι μια υπερβολικά αναλυτική κατ’ εξουσιοδότηση πράξη ενδέχεται να καταστήσει την παροχή υπηρεσιών εκκαθάρισης μη επικερδή, δεν θα καλύπτει όλες τις πιθανές περιπτώσεις παροχής των εν λόγω υπηρεσιών και θα καταστήσει ανέφικτη τη διαχείριση των κινδύνων. Συνακόλουθα, αυτό μπορεί να έχει ως αποτέλεσμα αύξηση της συγκέντρωσης και πιο περιορισμένη προσφορά, με αποτέλεσμα να μην διευκολύνεται η πρόσβαση των μικρότερων πελατών στις υπηρεσίες εκκαθάρισης.
            
            
               Τα κράτη μέλη που συμμετείχαν στη διαβούλευση της EGESC τάχθηκαν, σε γενικές γραμμές, υπέρ της προσέγγισης που πρότεινε η Επιτροπή. 
            
            
               Πεδίο εφαρμογής
            
            
               Ορισμένα ενδιαφερόμενα μέρη υποστήριξαν ένα περιορισμένο πεδίο εφαρμογής της υποχρέωσης εφαρμογής των όρων ΔΕΑΔ, το οποίο θα αφορά μόνο τις συναλλαγές που υπόκεινται σε υποχρεωτική εκκαθάριση βάσει του κανονισμού EMIR. Άλλα ενδιαφερόμενα μέρη ήταν της άποψης ότι η διεύρυνση του πεδίου εφαρμογής θα αποτρέψει την τεχνητή διαίρεση των υπηρεσιών και θα ενθαρρύνει την εκούσια εκκαθάριση. Ορισμένοι ενδιαφερόμενοι υποστήριξαν ότι η υποχρέωση εφαρμογής των όρων ΔΕΑΔ θα πρέπει να περιορίζεται στην εκκαθάριση κεντρικών αντισυμβαλλομένων της ΕΕ («CCP») και δεν θα πρέπει να ισχύει για την εκκαθάριση σε αναγνωρισμένους μη ενωσιακούς κεντρικούς αντισυμβαλλομένους.
            
            
               Σύγκρουση συμφερόντων
            
         
         
            
               Ορισμένοι ενδιαφερόμενοι υποστήριξαν ότι η κατ’ εξουσιοδότηση πράξη θα πρέπει να προσδιορίζει περαιτέρω τους κανόνες σχετικά με τη σύγκρουση συμφερόντων στο άρθρο 4 παράγραφος 3α του κανονισμού EMIR, ιδίως ότι το προσωπικό που εργάζεται στο τμήμα συναλλαγών ενός παρόχου υπηρεσιών εκκαθάρισης δεν θα πρέπει να παρεμβαίνει στις αποφάσεις που λαμβάνονται στο τμήμα εκκαθάρισης, και τον τρόπο με τον οποίο οι πάροχοι υπηρεσιών εκκαθάρισης θα πρέπει να τεκμηριώνουν τη συμμόρφωση με τους εν λόγω κανόνες. 
            
            
               Διαφάνεια των εμπορικών όρων και διαδικασία συμμετοχής
            
            
               Ορισμένα ενδιαφερόμενα μέρη τάχθηκαν υπέρ της θέσπισης υποχρέωσης των παρόχων υπηρεσιών εκκαθάρισης να δημοσιοποιούν διάφορα τέλη με βάση κατηγορίες πελατών, με σκοπό τη βελτίωση της διαφάνειας και της συγκρισιμότητας των προτάσεων των παρόχων υπηρεσιών εκκαθάρισης. Άλλα ενδιαφερόμενα μέρη ισχυρίστηκαν ότι η εν λόγω δημοσιοποίηση δεν θα είναι χρήσιμη διότι, στην πράξη, τα τέλη θα καθορίζονται για κάθε πελάτη κατά περίπτωση. Αρκετά ενδιαφερόμενα μέρη τόνισαν ότι ο κανονισμός EMIR και η οδηγία 2014/65/ΕΕ
                  8
                (στο εξής: MiFID II) περιλαμβάνουν ήδη την απαίτηση ορισμένοι πάροχοι υπηρεσιών εκκαθάρισης να δημοσιοποιούν το κόστος και τα τέλη. Υποστήριξαν ότι η κατ’ εξουσιοδότηση πράξη θα πρέπει να βασίζεται στις εν λόγω απαιτήσεις και να παρέχει πρόσθετη αξία σε σχέση με αυτές. 
            
            
               Σε ό,τι αφορά τη διαδικασία που οδηγεί στη συμφωνία για τους εμπορικούς όρους και τη διαμόρφωση λειτουργικών διαδικασιών για τις υπηρεσίες εκκαθάρισης (στο εξής: διαδικασία συμμετοχής), παρότι ορισμένα ενδιαφερόμενα μέρη διαφώνησαν έντονα με τη θέσπιση υποχρέωσης δημιουργίας χωριστού δικτυακού τόπου στον οποίο περιγράφεται αναλυτικά η διαδικασία συμμετοχής, τα περισσότερα ενδιαφερόμενα μέρη μπόρεσαν να συμφωνήσουν ότι η αναλυτική περιγραφή, στον τρέχοντα δικτυακό τόπο, των παρόχων υπηρεσιών εκκαθάρισης μπορεί να είναι επωφελής και να βελτιώσει τη διαφάνεια. 
            
            
               Ορισμένα ενδιαφερόμενα μέρη χαιρέτισαν την ιδέα μιας διαρθρωμένης διαδικασίας συμμετοχής τριών τυποποιημένων σταδίων [i) αίτηση υποβολής πρότασης, ii) υποβολή πρότασης, και iii) συμφωνία], η οποία, κατά την άποψή τους, θα βελτιώσει τη διαφάνεια και την προβλεψιμότητα. Άλλα ενδιαφερόμενα μέρη εξέφρασαν την αντίθεσή τους υποστηρίζοντας ότι τα εν λόγω δομημένα στάδια δεν αποτυπώνουν την πραγματικότητα των διαπραγματεύσεων και θα οδηγήσουν σε αναποτελεσματικότητα. Παρότι συμφώνησαν ότι η τυποποιημένη αίτηση υποβολής πρότασης μπορεί να βοηθήσει τους μικρότερους πελάτες, υποστήριξαν ότι η χρήση της δεν θα πρέπει να είναι υποχρεωτική, διότι ορισμένοι πελάτες προτιμούν να χρησιμοποιούν τις δικές τους αιτήσεις υποβολής πρότασης, οι οποίες είναι προσαρμοσμένες στις ανάγκες τους. Για αυτούς τους πελάτες, η υποχρέωση τήρησης μιας διαρθρωμένης διαδικασίας συμμετοχής θα δημιουργήσει πρόσθετο κανονιστικό φόρτο.
            
            
               Κριτήρια αξιολόγησης του κινδύνου
            
            
               Ορισμένα ενδιαφερόμενα μέρη εξέφρασαν την ανησυχία ότι η κοινοποίηση των λεπτομερειών της αξιολόγησης κινδύνου μπορεί να περιορίσει τη δυνατότητα των παρόχων υπηρεσιών εκκαθάρισης να ελέγχουν τον κίνδυνο. Άλλα ενδιαφερόμενα μέρη τάχθηκαν υπέρ της απαίτησης αναλυτικής κοινοποίησης ώστε να μπορούν οι πελάτες να κατανοούν καλύτερα τον τρόπο με τον οποίο η αξιολόγηση κινδύνου τους αφορά. Ορισμένα ενδιαφερόμενα μέρη υπογράμμισαν ότι βάσει της MiFID II απαιτείται ήδη από ορισμένους παρόχους υπηρεσιών εκκαθάρισης να διενεργούν αξιολόγηση κινδύνου όσον αφορά τους πελάτες και υποστήριξαν ότι η κατ’ εξουσιοδότηση πράξη θα πρέπει να αξιοποιήσει την εν λόγω απαίτηση. Ορισμένα ενδιαφερόμενα μέρη επισήμαναν ότι ενδέχεται να μην επιτρέπεται στους παρόχους υπηρεσιών εκκαθάρισης να δημοσιοποιούν λεπτομέρειες σχετικά με το αποτέλεσμα μιας αξιολόγησης για κανονιστικούς λόγους ή λόγους εμπιστευτικότητας. 
            
            
               Τέλη και μετακύλιση του κόστους
            
            
               Ορισμένα ενδιαφερόμενα μέρη υποστήριξαν ότι δεν θα πρέπει να επιτρέπεται στους παρόχους υπηρεσιών εκκαθάρισης να μετακυλίουν τις εισφορές στο κεφάλαιο εκκαθάρισης ή τις αρνητικές συνέπειες από τη χρήση εργαλείων εξυγίανσης στους πελάτες, διότι αυτό υπονομεύει τον ρόλο του εκκαθαριστικού μέλους ως φορέα ανάληψης κινδύνου. Ορισμένα ενδιαφερόμενα μέρη υποστήριξαν επίσης ότι δεν είναι δίκαιο οι πελάτες να μην έχουν το δικαίωμα να προβάλλουν αξιώσεις κατά των παρόχων υπηρεσιών εκκαθάρισης σε περίπτωση αθέτησης υποχρέωσης των τελευταίων, καθώς και ότι τα εν λόγω δικαιώματα υπόκεινται συνήθως σε περιορισμούς βάσει των όρων και προϋποθέσεων. 
            
            
               Δομή των συμφωνιών
            
            
               Διάφορα ενδιαφερόμενα μέρη υποστήριξαν ότι δεν υφίστανται τυποποιημένες συμβάσεις και, ταυτόχρονα, εξέφρασαν την αντίθεσή τους σε ό,τι αφορά τη δημοσιοποίηση των τυποποιημένων εγγράφων που έχουν καταρτίσει εμπορικές ενώσεις όπως η Futures Industry Association (FIA) ή η International Swaps and Derivatives Association (ISDA). Άλλα ενδιαφερόμενα μέρη υποστήριξαν ότι η υιοθέτηση της χρήσης τυποποιημένων συμβάσεων, που τροποποιούνται με υπομνήματα ή παραρτήματα (παρομοίως με τη δομή που χρησιμοποιείται για τις εμπορικές συμφωνίες) και τις οποίες πρέπει να καταρτίζουν οι εμπορικές ενώσεις θα είναι χρήσιμη και μπορεί να συμβάλει στην επίσπευση των επί του παρόντος χρονοβόρων, προσαρμοσμένων κατά περίπτωση και σύνθετων διαπραγματεύσεων και να διευκολύνει τη συγκρισιμότητα. Ταυτόχρονα, ορισμένα ενδιαφερόμενα μέρη ανέφεραν ότι οι τυποποιημένες συμβάσεις καταρτίζονται κυρίως για οντότητες του τραπεζικού τομέα και δεν λαμβάνουν υπόψη τα χαρακτηριστικά άλλων πελατών όπως οι διαχειριστές περιουσιακών στοιχείων. 
            
            
               Συμβατικοί όροι
            
            
               Ορισμένα ενδιαφερόμενα μέρη εξέφρασαν την άποψη ότι οι δεσμευτικές απαιτήσεις σε ό,τι αφορά τους συμβατικούς όρους θα περιορίσουν τη δυνατότητα των παρόχων υπηρεσιών εκκαθάρισης να διαχειρίζονται τους κινδύνους, χωρίς να διευκολύνουν αποτελεσματικά την πρόσβαση στις υπηρεσίες εκκαθάρισης. Άλλα ενδιαφερόμενα μέρη προσδιόρισαν σειρά συμβατικών όρων που θα πρέπει να διαλαμβάνει μια κατ’ εξουσιοδότηση πράξη. Ορισμένα ενδιαφερόμενα μέρη υπέδειξαν την έλλειψη προβλεψιμότητας ως προς το εάν οι πάροχοι υπηρεσιών εκκαθάρισης θα αποδέχονται αιτήσεις για εκκαθάριση συναλλαγών (στο εξής: εντολές εκκαθάρισης). Επίσης, επισήμαναν ότι οι πάροχοι υπηρεσιών εκκαθάρισης έχουν συνήθως το δικαίωμα να ασκούν τη διακριτική τους ευχέρεια για να αναστέλλουν την εκκαθάριση, να ρευστοποιούν, να τερματίζουν ή να κλείνουν θέσεις πελατών καθώς και ότι το εν λόγω δικαίωμα δεν περιορίζεται στα σενάρια αθέτησης υποχρέωσης και δεν ικανοποιεί την ανάγκη συνέχειας για τους πελάτες. 
            
            
               Περίοδοι προειδοποίησης
            
            
               Ορισμένα ενδιαφερόμενα μέρη εξέφρασαν έντονη αντίθεση για τις ελάχιστες περιόδους προειδοποίησης διάρκειας έξι μηνών και υποστήριξαν ότι θα βλάψουν σοβαρά τη δυνατότητα των παρόχων υπηρεσιών εκκαθάρισης να διαχειρίζονται τους κινδύνους. Υποστήριξαν επίσης ότι οι εν λόγω ελάχιστες περίοδοι προειδοποίησης θα αντιβαίνουν στην αρχή βάσει της οποίας η υποχρέωση εφαρμογής των όρων ΔΕΑΔ δεν θα πρέπει να ισοδυναμεί με υποχρέωση σύναψης σύμβασης. Άλλα ενδιαφερόμενα μέρη υποστήριξαν ότι ιδίως οι μικρότεροι πελάτες με περιορισμένους όγκους εκκαθάρισης ενδέχεται να δυσκολεύονται να εντοπίσουν και να συνάψουν συμφωνία με νέο πάροχο υπηρεσιών εκκαθάρισης σε περίπτωση καταγγελίας της σύμβασής του. Ως εκ τούτου, η θέσπιση περιόδου προειδοποίησης έξι μηνών θα είναι ευπρόσδεκτη διότι θα αυξήσει την προβλεψιμότητα και θα αποτρέψει τη δημιουργία καταστάσεων στις οποίες οι πελάτες απομένουν χωρίς πάροχο υπηρεσιών εκκαθάρισης. 
            
            
               Απαιτήσεις ΤΠ και μορφότυπος δεδομένων
            
            
               Ορισμένα ενδιαφερόμενα μέρη αντιτάχθηκαν εξ αρχής στην ιδέα ότι οι απαιτήσεις ΤΠ θα αποτελέσουν εμπόδιο για την πρόσβαση στις υπηρεσίες εκκαθάρισης. Υποστήριξαν, αντιθέτως, ότι οι εναρμονισμένες λύσεις ΤΠ αποτελούν μέρος της ανταγωνιστικής προσφοράς ενός παρόχου υπηρεσιών εκκαθάρισης, ενώ οι πελάτες ζητούν συχνά ειδικές λύσεις ΤΠ (π.χ. συνδεδεμένες με τα συστήματα του πελάτη). Άλλα ενδιαφερόμενα μέρη τάχθηκαν υπέρ της δημοσιοποίησης των απαιτήσεων ΤΠ, επισημαίνοντας ότι οι διάφορες λύσεις ΤΠ των παρόχων υπηρεσιών εκκαθάρισης (και των κεντρικών αντισυμβαλλομένων) απαιτούν συχνά την πραγματοποίηση δαπανηρής μη αυτοματοποιημένης επεξεργασίας ή την ανάπτυξη ίδιων λύσεων ΤΠ για τη συμφωνία των δεδομένων που παρέχουν οι πάροχοι υπηρεσιών εκκαθάρισης και οι κεντρικοί αντισυμβαλλόμενοι. 
            
            
               3.ΕΚΤΙΜΗΣΗ ΕΠΙΠΤΩΣΕΩΝ
            
            
               Σύμφωνα με το άρθρο 4 παράγραφος 3α τρίτο εδάφιο του κανονισμού EMIR, η Επιτροπή εξουσιοδοτείται να καθορίσει τις προϋποθέσεις υπό τις οποίες οι εμπορικοί όροι για τις υπηρεσίες εκκαθάρισης των παρόχων υπηρεσιών εκκαθάρισης θεωρούνται δίκαιοι, εύλογοι, αμερόληπτοι και διαφανείς.
            
            
               Η Επιτροπή έχει λάβει πλήρως υπόψη όλες τις ληφθείσες δηλώσεις, συμπεριλαμβανομένων των τεχνικών συμβουλών που διαβίβασε η ΕΑΚΑΑ, των αποκρίσεων στη δημόσια διαβούλευση της ΕΑΚΑΑ, των παρατηρήσεων που υπέβαλε η EGESC και της δημόσιας ανάδρασης σχετικά με το σχέδιο κατ’ εξουσιοδότησης πράξης που δημοσίευσε η Επιτροπή. καθώς και άλλων πληροφοριών που υπέβαλαν τα ενδιαφερόμενα μέρη απευθείας στην Επιτροπή. Με βάση τα παραπάνω, η Επιτροπή προτείνει την έγκριση της παρούσας κατ’ εξουσιοδότηση πράξης.
            
         
         
            
               Εκτιμήσεις της Επιτροπής
            
            
               Οι τεχνικές συμβουλές της ΕΑΚΑΑ περιλαμβάνουν ανάλυση κόστους-ωφέλειας των διαφόρων επιλογών που εξέτασε. Στον βαθμό που η παρούσα κατ’ εξουσιοδότηση πράξη παρεκκλίνει από τις τεχνικές συμβουλές της ΕΑΚΑΑ με ορισμένους στοχευμένους τρόπους, αποσκοπεί στη βελτίωση της αναλογικότητας. Οι παρεκκλίσεις της Επιτροπής από τις τεχνικές συμβουλές της ΕΑΚΑΑ αναμένεται να περιορίσουν τον κανονιστικό φόρτο και να μειώσουν το κόστος για τους παρόχους υπηρεσιών εκκαθάρισης και, ως εκ τούτου, το κόστος εκκαθάρισης με το οποίο επιβαρύνονται οι πελάτες τους, διασφαλίζοντας, ταυτόχρονα, την ασφάλεια δικαίου καθώς και το ότι οι υπηρεσίες εκκαθάρισης παρέχονται με δίκαιους, εύλογους, αμερόληπτους και διαφανείς όρους, με στόχο τη διευκόλυνση της πρόσβασης των εν λόγω πελατών στις υπηρεσίες εκκαθάρισης. 
            
            
               Η Επιτροπή δεν εκπόνησε χωριστή εκτίμηση επιπτώσεων. Ωστόσο, στο παρόν τμήμα παρουσιάζονται οι επιλογές πολιτικής που εξέτασε η Επιτροπή. 
            
            
               Πεδίο εφαρμογής
            
            
               Το πεδίο εφαρμογής του άρθρου 4 παράγραφος 3α του κανονισμού EMIR αποτελεί ζήτημα νομικής ερμηνείας που υπερβαίνει την εντολή της Επιτροπής σε ό,τι αφορά την παρούσα κατ’ εξουσιοδότηση πράξη. Από τη μια πλευρά, η διάταξη αναφέρεται σε άμεσες ή έμμεσες υπηρεσίες εκκαθάρισης, χωρίς περιορισμούς. Από την άλλη, είναι διατυπωμένη στο άρθρο 4, το οποίο σχετίζεται με την υποχρέωση εκκαθάρισης. Για να διασφαλιστεί η ασφάλεια δικαίου, η παρούσα κατ’ εξουσιοδότηση πράξη θα πρέπει να έχει σαφές πεδίο εφαρμογής. Το εν λόγω πεδίο εφαρμογής δεν θα πρέπει σε καμία περίπτωση να είναι ευρύτερο από το πεδίο εφαρμογής του άρθρου 4 παράγραφος 3α του κανονισμού EMIR.
            
            
               Η συμπερίληψη όλων των συναλλαγών εξωχρηματιστηριακών παραγώγων στο πεδίο εφαρμογής της κατ’ εξουσιοδότηση πράξης μπορεί να ενθαρρύνει την εκούσια εκκαθάριση και να συμβάλει στην επίτευξη του στόχου της διευκόλυνσης της πρόσβασης στην εκκαθάριση υπό ευρύτερη έννοια. Ταυτόχρονα, η απαίτηση εφαρμογής των όρων ΔΕΑΔ αποτελεί το πλαίσιο της συμβατικής ελευθερίας των παρόχων υπηρεσιών εκκαθάρισης, γεγονός που μπορεί να συνηγορήσει υπέρ ενός πιο περιορισμένου πεδίου εφαρμογής. Ένα πεδίο εφαρμογής που περιορίζεται σε συναλλαγές που υπόκεινται σε υποχρεωτική εκκαθάριση θα εξασφαλίσει επίσης τη δυνατότητα πρόσβασης των αντισυμβαλλομένων σε υπηρεσίες εκκαθάρισης με δίκαιους, εύλογους, αμερόληπτους και διαφανείς όρους, σε περίπτωση που είναι νομικά υποχρεωμένοι να προβούν σε εκκαθάριση. Με βάση τα παραπάνω, φαίνεται να συμφωνεί με την αρχή της αναλογικότητας το γεγονός ότι η παρούσα κατ’ εξουσιοδότηση πράξη εφαρμόζεται μόνο σε περιπτώσεις που η εκκαθάριση είναι υποχρεωτική, δηλαδή σε περίπτωση που τόσο η σύμβαση εξωχρηματιστηριακών παραγώγων όσο και οι αντισυμβαλλόμενοι της σύμβασης υπόκεινται στην υποχρέωση εκκαθάρισης. Το εν λόγω πεδίο εφαρμογής εμπίπτει επίσης σαφώς στο πεδίο εφαρμογής του άρθρου 4 παράγραφος 3α του κανονισμού EMIR. Το γεγονός ότι το πεδίο εφαρμογής της κατ’ εξουσιοδότηση πράξης περιορίζεται στην υποχρεωτική εκκαθάριση δεν εμποδίζει τους παρόχους υπηρεσιών εκκαθάρισης να το εφαρμόζουν και στις υπηρεσίες εκκαθάρισης που παρέχουν συνολικά, εφόσον το επιθυμούν. Ως εκ τούτου, το περιορισμένο πεδίο εφαρμογής δεν συνεπάγεται απαραιτήτως τον τεχνητό διαχωρισμό των υπηρεσιών εκκαθάρισης που παρέχονται από τον ίδιο πάροχο υπηρεσιών εκκαθάρισης.
            
            
               Δεδομένου του παγκόσμιου χαρακτήρα των υπηρεσιών εκκαθάρισης, η Επιτροπή θεωρεί σημαντικό να εξασφαλίζονται δίκαιοι και ισότιμοι όροι ανταγωνισμού μεταξύ των παρόχων υπηρεσιών εκκαθάρισης της ΕΕ και των διεθνών ανταγωνιστών τους, σε περίπτωση που ανταγωνίζονται στο εσωτερικό της ενιαίας αγοράς ή σε περίπτωση που οι συμβάσεις εμπίπτουν στο πεδίο εφαρμογής της υποχρέωσης εκκαθάρισης. Η υποχρέωση εκκαθάρισης μπορεί να ικανοποιείται μέσω τόσο κεντρικών αντισυμβαλλομένων της ΕΕ όσο και μη ενωσιακών κεντρικών αντισυμβαλλομένων οι οποίοι έχουν αναγνωριστεί στην ΕΕ μέσω άμεσης και έμμεσης εκκαθάρισης πελατών με χρήση τόσο παρόχων υπηρεσιών εκκαθάρισης της ΕΕ όσο και παρόχων υπηρεσιών εκκαθάρισης εκτός ΕΕ. Κατά συνέπεια, φαίνεται δικαιολογημένο η παρούσα κατ’ εξουσιοδότηση πράξη να εφαρμόζεται –στον βαθμό που μια συναλλαγή υπόκειται στην υποχρέωση εκκαθάρισης– στις υπηρεσίες εκκαθάρισης που παρέχονται στο εσωτερικό της ΕΕ. 
            
            
               Το προτεινόμενο πεδίο εφαρμογής στηρίχθηκε από τα κράτη μέλη που απάντησαν στο πλαίσιο της διαβούλευσης της EGESC.
            
            
               Σύγκρουση συμφερόντων 
            
            
               Οι συγκρούσεις συμφερόντων καλύπτονται από το άρθρο 4 παράγραφος 3α του κανονισμού EMIR, το οποίο ορίζει ότι οι πάροχοι υπηρεσιών εκκαθάρισης «λαμβάνουν όλα τα εύλογα μέτρα για τον εντοπισμό, την πρόληψη, τη διαχείριση και την παρακολούθηση συγκρούσεων συμφερόντων, ιδίως μεταξύ της μονάδας διαπραγμάτευσης και της μονάδας εκκαθάρισης, οι οποίες ενδέχεται να επηρεάσουν δυσμενώς τη δίκαιη, εύλογη, αμερόληπτη και διαφανή παροχή υπηρεσιών εκκαθάρισης ...». Η υποχρέωση αυτή ισχύει επίσης, όταν διαφορετικές νομικές οντότητες που ανήκουν στον ίδιο όμιλο παρέχουν τις υπηρεσίες διαπραγμάτευσης και εκκαθάρισης. Ως εκ τούτου, ο κανονισμός EMIR αντιμετωπίζει ήδη τον βασικό προβληματισμό που εξέφρασαν τα ενδιαφερόμενα μέρη ότι το προσωπικό που εργάζεται σε μονάδες διαπραγμάτευσης δεν θα πρέπει να παρεμβαίνει στις αποφάσεις που λαμβάνονται στις μονάδες εκκαθάρισης. Στο πλαίσιο του κανονισμού EMIR, οι πάροχοι υπηρεσιών εκκαθάρισης υποχρεούνται να λαμβάνουν μέτρα για την αποφυγή συγκρούσεων συμφερόντων, τα οποία όμως μπορούν να οργανώνονται με διάφορους τρόπους. Η Επιτροπή θεωρεί ότι θα ήταν υπερβολικά περιοριστικό και περιττό να διευκρινιστεί στην κατ’ εξουσιοδότηση πράξη ποιες διαδικασίες θα πρέπει να ακολουθούν οι πάροχοι υπηρεσιών εκκαθάρισης, μεταξύ άλλων λαμβάνοντας υπόψη τη σχέση διαφορετικών νομικών οντοτήτων που ανήκουν στον ίδιο όμιλο, και τον τρόπο με τον οποίο θα πρέπει να τεκμηριώνουν ότι συμμορφώνονται με τους κανόνες περί σύγκρουσης συμφερόντων. 
            
            
               Διαφάνεια 
            
            
               Σύμφωνα με το άρθρο 4 παράγραφος 3α τρίτο εδάφιο σημείο α) του κανονισμού EMIR, η κατ’ εξουσιοδότηση πράξη καθορίζει τις προϋποθέσεις υπό τις οποίες οι εμπορικοί όροι είναι δίκαιοι, εύλογοι, αμερόληπτοι και διαφανείς με βάση τον δίκαιο και διαφανή χαρακτήρα των τελών, των τιμών, των πολιτικών έκπτωσης και των λοιπών γενικών συμβατικών όρων και προϋποθέσεων σχετικά με τον πίνακα τιμών, με την επιφύλαξη της εμπιστευτικότητας των συμβατικών ρυθμίσεων με επιμέρους αντισυμβαλλομένους. Επιπλέον, στο σημείο γ) του εν λόγω εδαφίου, η κατ’ εξουσιοδότηση πράξη θα πρέπει να καθορίζει τις προϋποθέσεις υπό τις οποίες οι εμπορικοί όροι είναι δίκαιοι, εύλογοι, αμερόληπτοι και διαφανείς με βάση απαιτήσεις που διευκολύνουν τις υπηρεσίες εκκαθάρισης σε ισότιμη και αμερόληπτη βάση, με βάση το κόστος και τους κινδύνους, ώστε οι τυχόν διαφορές στις τιμές που χρεώνονται να είναι ανάλογες προς το κόστος, τους κινδύνους και τα οφέλη.
            
            
               Θα πρέπει να υπάρχουν σαφείς κανόνες όσον αφορά τις πληροφορίες που οι πάροχοι υπηρεσιών εκκαθάρισης θα πρέπει να παρέχουν στους πελάτες σχετικά με τους εμπορικούς όρους, περιλαμβανομένου του κόστους, των τελών και των εκπτώσεων καθώς και της διαδικασίας συμμετοχής, οι οποίοι θα εξασφαλίζουν τη διαφάνεια και θα διευκολύνουν τις υπηρεσίες εκκαθάρισης σε ισότιμη και αμερόληπτη βάση.
            
            
               Εμπορικοί όροι 
            
            
               Για να είναι δίκαιοι, εύλογοι, αμερόληπτοι και διαφανείς, οι εμπορικοί όροι θα πρέπει να είναι διαφανείς. Η διευρυμένη υποχρέωση δημοσιοποίησης αναλυτικών καταλόγων τιμών και τελών, και χρήσης συγκεκριμένης και εναρμονισμένης δομής, σύμφωνα με τις προτάσεις της ΕΑΚΑΑ στις τεχνικές συμβουλές της, φαίνεται εκ πρώτης όψεως να βελτιώνει τη διαφάνεια και τη συγκρισιμότητα μεταξύ των προσφορών των διαφόρων παρόχων υπηρεσιών εκκαθάρισης. Ωστόσο, τα οφέλη ενδέχεται να μην είναι τόσο μεγάλα όσο φαίνεται εκ πρώτης όψεως. Οι εν λόγω κατάλογοι είναι από τη φύση τους ενδεικτικοί, δεδομένου ότι η τελική τιμή θα εξαρτάται από παράγοντες που σχετίζονται με τον πελάτη, το προφίλ εκκαθάρισής του και το εξωχρηματιστηριακό παράγωγο που θα εκκαθαρίσει. Επιπλέον, οι πάροχοι υπηρεσιών εκκαθάρισης δεν εφαρμόζουν, και δεν θα πρέπει να υποχρεούνται να εφαρμόζουν, την ίδια δομή τιμών και τελών (π.χ. ορισμένοι πάροχοι υπηρεσιών εκκαθάρισης, αλλά όχι όλοι, χρεώνουν συγκεκριμένο τέλος συμμετοχής). Ως εκ τούτου, ανάλογα με τον πάροχο υπηρεσιών εκκαθάρισης, ορισμένα στοιχεία του εν λόγω εναρμονισμένου καταλόγου τιμών και τελών θα είναι κενά, ως άνευ αντικειμένου. Συνεπώς, είναι αμφίβολο κατά πόσο θα βελτιωθεί η συγκρισιμότητα των τιμών και των τελών. Με βάση τα παραπάνω, και λαμβάνοντας υπόψη ότι η υποχρέωση δημοσιοποίησης αναλυτικού καταλόγου τιμών και τελών με χρήση συγκεκριμένης και εναρμονισμένης δομής θα επιβαρύνει τους παρόχους υπηρεσιών εκκαθάρισης με ορισμένο κόστος, η εν λόγω δεσμευτική απαίτηση δεν φαίνεται να είναι αναλογική. 
            
            
               Τούτου λεχθέντος, η αυξημένη διαφάνεια των εμπορικών όρων, περιλαμβανομένων των τιμών, των τελών, των εκπτώσεων και του κόστους, καθώς και της αποδεκτής ασφάλειας, των εφαρμοστέων απομειώσεων, των απαιτήσεων ΤΠ, κ.λπ., θα διασφαλίζει ότι οι πελάτες μπορούν να συγκρίνουν καλύτερα τις προσφορές των διαφόρων παρόχων υπηρεσιών εκκαθάρισης, και, κατά συνέπεια, θα διευκολύνει την πρόσβαση στις υπηρεσίες εκκαθάρισης με δίκαιους, εύλογους και αμερόληπτους όρους. Συνεπώς, φαίνεται να είναι σημαντικό η κατ’ εξουσιοδότηση πράξη να θεσπίζει ορισμένα ελάχιστα στοιχεία όσον αφορά τις πληροφορίες που οι πάροχοι υπηρεσιών εκκαθάρισης υποχρεούνται να παρέχουν στους πελάτες, χωρίς, ωστόσο, να εναρμονίζει πλήρως το πεδίο εφαρμογής και τη δομή των εν λόγω πληροφοριών. Μερικά ενδιαφερόμενα μέρη έχουν επισημάνει ότι ορισμένοι πάροχοι υπηρεσιών εκκαθάρισης, αλλά όχι όλοι, υπόκεινται ήδη επί του παρόντος σε υποχρέωση δημοσιοποίησης των όρων, των τιμών, των τελών, των εκπτώσεων και του κόστους των υπηρεσιών εκκαθάρισης βάσει των EMIR και MiFID II και υποστήριξαν ότι η παρούσα κατ’ εξουσιοδότηση πράξη μπορεί να αξιοποιήσει περαιτέρω τα εν λόγω στοιχεία. Η Επιτροπή θεωρεί ότι είναι σημαντικό να αποφευχθούν οι επαναλαμβανόμενες ή αντικρουόμενες απαιτήσεις σε διαφορετικές νομικές πράξεις. Η διεύρυνση, όπως προτείνει η ΕΑΚΑΑ στις τεχνικές συμβουλές της, της υποχρέωσης κοινοποίησης που έχει θεσπιστεί στον κανονισμό EMIR σε όλους τους παρόχους υπηρεσιών εκκαθάρισης θα έχει ως αποτέλεσμα τη διατήρηση του κανονιστικού φόρτου στο ελάχιστο και τη διασφάλιση ισότιμων όρων ανταγωνισμού. Επίσης, θα διασφαλίσει τη διαφάνεια για τους πελάτες, όσον αφορά την παροχή ορισμένων ελάχιστων πληροφοριών, ανεξάρτητα από το νομικό καθεστώς του παρόχου υπηρεσιών εκκαθάρισης και των απαιτήσεων κοινοποίησης που εφαρμόζονται σε αυτόν βάσει άλλων νομοθετικών πράξεων. Δεδομένου ότι οι απαιτήσεις κοινοποίησης βάσει των EMIR και MiFID II καλύπτουν σε μεγάλο βαθμό τις ίδιες πληροφορίες σχετικά με τους όρους, τις τιμές, τα τέλη, τις εκπτώσεις και το κόστος, η παραπομπή στον κανονισμό φαίνεται να είναι επαρκής από αυτή την άποψη.
            
            
               Ωστόσο, η Επιτροπή συμφωνεί με την ΕΑΚΑΑ ότι, σε αντίθεση με τα οριζόμενα στον κανονισμό EMIR, δεν φαίνεται να είναι απαραίτητο ούτε αναλογικό να υποχρεωθούν οι πάροχοι υπηρεσιών εκκαθάρισης να κοινοποιούν δημοσίως τις πληροφορίες. Η διμερής κοινοποίηση θα παρέχει το πλεονέκτημα της διασφάλισης της εμπιστευτικότητας των πληροφοριών και της μείωσης του κόστους, ενώ, ταυτόχρονα, θα διασφαλίζεται η διαφάνεια και η πρόσβαση του πελάτη στις πληροφορίες που χρειάζεται και οι οποίες είναι συναφείς για το δικό του προφίλ.
            
            
               Εν κατακλείδι, η Επιτροπή θεωρεί ότι είναι αναλογικό και αρμόζον να απαιτείται από όλους τους παρόχους υπηρεσιών εκκαθάρισης να συμμορφώνονται προς τις απαιτήσεις δημοσιοποίησης βάσει του κανονισμού EMIR σε ό,τι αφορά τους γενικούς όρους και προϋποθέσεις, περιλαμβανομένων των τιμών, των τελών, των εκπτώσεων και του κόστους. Επιπλέον, θα πρέπει να δημοσιοποιούν πληροφορίες σχετικά με άλλους βασικούς εμπορικούς όρους, όπως η αποδεκτή ασφάλεια, οι εφαρμοστέοι συντελεστές αποκοπής, η αποδοχή εντολών και η αναστολή υπηρεσιών εκκαθάρισης, η ρευστοποίηση και το κλείσιμο θέσεων των πελατών, οι περίοδοι προειδοποίησης και οι απαιτήσεις ΤΠ. Οι πληροφορίες θα πρέπει να κοινοποιούνται στους πελάτες σε διμερή βάση και θα πρέπει να είναι σαφείς και πλήρεις. Η εν λόγω προσέγγιση στηρίχθηκε από τα κράτη μέλη που απάντησαν στο πλαίσιο της διαβούλευσης της EGESC.
            
            
               Στις τεχνικές συμβουλές της, η ΕΑΚΑΑ πρότεινε επίσης οι πάροχοι υπηρεσιών εκκαθάρισης να υποχρεούνται να κοινοποιούν, εκ των υστέρων και εφόσον ζητηθεί, στις αρμόδιες αρχές τα πραγματικά τέλη που έχουν χρεώσει. Ωστόσο, η Επιτροπή, θεωρεί ότι η εποπτεία των παρόχων υπηρεσιών εκκαθάρισης από τις εθνικές αρμόδιες αρχές εμπίπτει στην αρμοδιότητα και ευθύνη των κρατών μελών και, ως εκ τούτου, δεν σχετίζεται με τις προϋποθέσεις υπό τις οποίες οι εμπορικοί όροι για τις υπηρεσίες εκκαθάρισης των παρόχων υπηρεσιών εκκαθάρισης θεωρούνται δίκαιοι, εύλογοι, αμερόληπτοι και διαφανείς. Ως εκ τούτου, η παρούσα κατ’ εξουσιοδότηση πράξη δεν περιλαμβάνει παρόμοια υποχρέωση κοινοποίησης για τους παρόχους υπηρεσιών εκκαθάρισης. Ωστόσο, οι εθνικές αρμόδιες μπορούν να ζητούν τις εν λόγω πληροφορίες, με βάση τις εποπτικές εξουσίες τους.
            
            
               Διαδικασία συμμετοχής
            
         
         
            
               Όσον αφορά τη διαδικασία συμμετοχής, η Επιτροπή θεωρεί ότι θα ήταν υπερβολικά δεσμευτικό να υποχρεώνονται οι πάροχοι υπηρεσιών εκκαθάρισης και οι πελάτες να εφαρμόζουν διαδικασία συμμετοχής τριών καθορισμένων σταδίων, όπως προτείνει η ΕΑΚΑΑ στις τεχνικές συμβουλές της. Η εν λόγω διαδικασία τριών σταδίων δεν θα αντικατοπτρίζει απαραιτήτως με ακρίβεια τη φύση των διαπραγματεύσεων, μπορεί να περιορίσει την ευελιξία και να προκαλέσει αναποτελεσματικότητα στο πλαίσιο της διαδικασίας διαπραγματεύσεων. Επιπλέον, δεδομένου ότι η απαίτηση εφαρμογής των όρων ΔΕΑΔ δεν θα πρέπει να ισοδυναμεί με υποχρέωση σύναψης σύμβασης, οι πάροχοι υπηρεσιών εκκαθάρισης δεν θα πρέπει να υποχρεούνται να υποβάλλουν πρόταση ως απάντηση σε αίτηση του πελάτη για υποβολή πρότασης και οι προτάσεις δεν θα πρέπει αν είναι δεσμευτικές. Εντούτοις, η Επιτροπή θεωρεί ότι είναι σημαντικό και αναλογικό οι πάροχοι υπηρεσιών εκκαθάρισης να υποχρεούνται να είναι σαφείς έναντι των πελατών και να τους ενημερώνουν εγκαίρως σχετικά με το αν προτίθενται να υποβάλουν πρόταση ή όχι.
            
            
               Επί του παρόντος, η διαδικασία συμμετοχής μπορεί να θεωρηθεί αδιαφανής και ότι δυσχεραίνει την εποπτεία, ιδίως σε ό,τι αφορά μικρότερους αντισυμβαλλομένους που δεν διαθέτουν πείρα στη διαπραγμάτευση συμβάσεων για υπηρεσίες εκκαθάρισης. Ως εκ τούτου, η αυξημένη διαφάνεια σε σχέση με τη διαδικασία συμμετοχής φαίνεται ότι είναι σημαντική. Πιο συγκεκριμένα, μπορεί να βοηθήσει τους μικρότερους αντισυμβαλλομένους να προετοιμάζονται, και να διευκολύνει τις διαπραγματεύσεις και την πρόσβαση στις υπηρεσίες εκκαθάρισης. Η περιγραφή της διαδικασίας συμμετοχής στους υφιστάμενους δικτυακούς τόπους τους δεν θα είναι ιδιαίτερα δαπανηρή για τους παρόχους υπηρεσιών εκκαθάρισης. Ως εκ τούτου, η Επιτροπή συμφωνεί με την ΕΑΚΑΑ ότι φαίνεται να είναι αναλογική η επιβολή υποχρέωσης στους παρόχους υπηρεσιών εκκαθάρισης να δημοσιοποιούν αναλυτική περιγραφή της διαδικασίας συμμετοχής στους δικτυακούς τόπους τους, περιλαμβανομένων των βασικών σταδίων και εγγράφων που θα πρέπει να υποβάλλει ο πελάτης στον πάροχο υπηρεσιών εκκαθάρισης μαζί με την αίτηση για πρόταση. 
            
            
               Στο πλαίσιο βελτίωσης της διαφάνειας της διαδικασίας συμμετοχής, η Επιτροπή θεωρεί επίσης ότι ένα έντυπο αίτησης για πρόταση, το οποίο θα διατίθεται στον δικτυακό τόπο των παρόχων υπηρεσιών εκκαθάρισης, μπορεί να βοηθήσει ιδίως τους μικρότερους ή άπειρους πελάτες και να οδηγήσει σε πιο αποτελεσματικές διαπραγματεύσεις, διότι μπορεί να βοηθήσει τους πελάτες να υποβάλλουν καλύτερα προετοιμασμένες και πλήρεις αιτήσεις για προτάσεις. Η απαίτηση θα αντιπροσωπεύει περιορισμένο κόστος για τους παρόχους υπηρεσιών εκκαθάρισης, οι οποίοι θα ωφελούνταν επίσης από ένα τέτοιο μέτρο, καθώς οι καλύτερα προετοιμασμένες αιτήσεις για προτάσεις είναι πιθανό να μειώσουν το κόστος συμμετοχής και για τους ίδιους τους παρόχους υπηρεσιών εκκαθάρισης. Για να αποδώσουν τα αναμενόμενα πλεονεκτήματα, τα εν λόγω έντυπα θα πρέπει να είναι πλήρη και, ως εκ τούτου, η κατ’ εξουσιοδότηση πράξη θα πρέπει να καθορίζει τα ελάχιστα στοιχεία που θα πρέπει να περιλαμβάνονται σε αυτά. Ωστόσο, φαίνεται ότι είναι υπερβολικά δεσμευτικό να επιβληθεί μια ορισμένη εναρμονισμένη δομή ή χρήση της γλώσσας, όπως προτείνει η ΕΑΚΑΑ στις τεχνικές συμβουλές της. Επιπλέον, δεν φαίνεται αρμόζον να υποχρεωθούν όλοι πελάτες να χρησιμοποιούν το εν λόγω έντυπο αίτησης για πρόταση, διότι μπορεί να προκληθεί αναποτελεσματικότητα σε περίπτωση που οι πελάτες έχουν ήδη αναπτύξει επιχειρηματική σχέση με τον πάροχο υπηρεσιών εκκαθάρισης ή επιθυμούν να χρησιμοποιήσουν μια αίτηση για πρόταση η οποία είναι προσαρμοσμένη στις ιδιαίτερες ανάγκες τους. Αντιθέτως, φαίνεται σημαντικό να διασφαλιστεί ότι οι πελάτες μπορούν να επιλέξουν να χρησιμοποιήσουν τα εν λόγω έντυπα σε περίπτωση που θεωρούν ότι είναι επωφελή για τους ίδιους και διευκολύνουν την πρόσβαση στην κεντρική εκκαθάριση. Σε περίπτωση που οι πελάτες δεν διαπιστώνουν αυτού του είδους τα οφέλη, θα πρέπει να μπορούν να χρησιμοποιούν άλλα έντυπα αιτήσεων για προτάσεις ή να προσεγγίζουν τον πάροχο υπηρεσιών εκκαθάρισης με διαφορετικό τρόπο. Οι εν λόγω λύσεις θα πρέπει να θεωρούνται δίκαιες, εύλογες, αμερόληπτες και διαφανείς (ΔΕΑΔ). 
            
            
               Τα κράτη μέλη που απάντησαν στο πλαίσιο της διαβούλευσης της EGESC στήριξαν την προταθείσα προσέγγιση ως προς τη διαφάνεια της διαδικασίας συμμετοχής και το έντυπο αίτησης για πρόταση.
            
            
               Αξιολόγηση κινδύνου
            
            
               Σύμφωνα με το άρθρο 4 παράγραφος 3α τρίτο εδάφιο σημεία γ) και δ) του κανονισμού EMIR, η κατ’ εξουσιοδότηση πράξη θα πρέπει να καθορίζει τις προϋποθέσεις υπό τις οποίες οι εμπορικοί όροι είναι δίκαιοι, εύλογοι, αμερόληπτοι και διαφανείς με βάση τα κριτήρια ελέγχου του κινδύνου για τον πάροχο υπηρεσιών εκκαθάρισης που σχετίζεται με τις υπηρεσίες εκκαθάρισης καθώς και με βάση τις απαιτήσεις που διευκολύνουν τις υπηρεσίες εκκαθάρισης σε ισότιμη και αμερόληπτη βάση, με βάση το κόστος και τους κινδύνους, ώστε οι τυχόν διαφορές στις τιμές που χρεώνονται να είναι ανάλογες προς το κόστος, τους κινδύνους και τα οφέλη. 
            
            
               Η υποχρέωση των παρόχων υπηρεσιών εκκαθάρισης να διενεργούν αξιολόγηση κινδύνου των πελατών σύμφωνα με ορισμένα προκαθορισμένα κριτήρια μπορεί να συμβάλει στο να καθίστανται οι όροι δίκαιοι, εύλογοι, αμερόληπτοι και αδιαφανείς από αυτή την άποψη. Για τη διασφάλιση της διαφάνειας, μπορεί επίσης οι πάροχοι να υποχρεούνται να κοινοποιούν τα λεπτομερή στοιχεία όσον αφορά τα κριτήριά τους αξιολόγησης του κινδύνου. Ορισμένα ενδιαφερόμενα μέρη επισήμαναν, ωστόσο, ότι ορισμένοι πάροχοι υπηρεσιών εκκαθάρισης υπόκεινται ήδη σε υποχρέωση διενέργειας αξιολόγησης κινδύνου των πελατών και των υποψήφιων πελατών, σύμφωνα με τον κατ’ εξουσιοδότηση κανονισμό (EU) 2017/589
                  9
                της Επιτροπής (στο εξής: RTS 6). Η Επιτροπή θεωρεί ότι είναι σημαντικό να αποφευχθούν οι επαναλαμβανόμενες ή αντικρουόμενες απαιτήσεις σε διαφορετικές νομικές πράξεις. Η διεύρυνση, όπως προτείνει η ΕΑΚΑΑ στις τεχνικές συμβουλές της, της υποχρέωσης που ορίζεται στον κανονισμό RTS 6 για τη διενέργεια αξιολόγησης κινδύνου των πελατών και των υποψήφιων πελατών σε όλους τους παρόχους υπηρεσιών εκκαθάρισης θα έχει ως αποτέλεσμα τη διατήρηση του κανονιστικού φόρτου στο ελάχιστο και τη διασφάλιση ισότιμων όρων ανταγωνισμού. Σε κάποιο βαθμό, θα διασφαλίσει και την εναρμονισμένη προσέγγιση της αξιολόγησης κινδύνου των πελατών από όλους τους παρόχους υπηρεσιών εκκαθάρισης. Η αυξημένη επικέντρωση στο προφίλ κινδύνου του πελάτη αναμένεται να διευκολύνει τη διαμόρφωση εμπορικών όρων με βάση ισότιμα και αμερόληπτα κριτήρια ελέγχου του κινδύνου και με βάση το σχετικό κόστος και τους κινδύνους. 
            
            
               Για να διασφαλιστεί η περαιτέρω βελτίωση της διαφάνειας και να μπορούν οι πελάτες να κατανοήσουν τον τρόπο με τον οποίο τους αφορούν τα κριτήρια αξιολόγησης του κινδύνου, μπορεί οι πάροχοι υπηρεσιών εκκαθάρισης να υποχρεούνται να κοινοποιούν στους πελάτες τα λεπτομερή στοιχεία της αξιολόγησης κινδύνου, όπως προτείνει η ΕΑΚΑΑ στις τεχνικές συμβουλές της. Από αυτή την άποψη, φαίνεται χρήσιμο να σημειωθεί ότι ο κανονισμός RTS 6 δεν απαιτεί την κοινοποίηση αναλυτικών πληροφοριών σχετικά με την αξιολόγηση κινδύνου στους πελάτες. Επιπλέον, η κοινοποίηση των λεπτομερών στοιχείων των αξιολογήσεων στους πελάτες θα συνεπαγόταν έναν ορισμένο φόρτο και κόστος για τους παρόχους υπηρεσιών εκκαθάρισης. Υπάρχει επίσης ο πιθανός κίνδυνος η εν λόγω αναλυτική κοινοποίηση να παρέχει στους πελάτες τη δυνατότητα να παρακάμπτουν τα κριτήρια αξιολόγησης κινδύνου, παρουσιάζοντας τις πληροφορίες με διαφορετικό τρόπο ή αποκρύπτοντας ορισμένα δεδομένα. Ταυτόχρονα, δεν είναι προφανές ότι η εν λόγω αναλυτική κοινοποίηση θα διευκολύνει τη διαμόρφωση εμπορικών όρων με βάση δίκαιους, εύλογους, αμερόληπτους και διαφανείς όρους, διότι, πιο συγκεκριμένα, οι πελάτες θα γνωρίζουν τα λεπτομερή στοιχεία της δικής τους αξιολόγησης και δεν θα είναι σε θέση να συγκρίνουν με την κατάσταση άλλων πελατών. Συμπερασματικά, δεν φαίνεται να είναι αναλογική η επιβολή της εν λόγω απαίτησης περί αναλυτικής κοινοποίησης. Παρά ταύτα, φαίνεται σημαντικό και αναλογικό οι πάροχοι υπηρεσιών εκκαθάρισης, ιδίως αν το αποτέλεσμα της αξιολόγησης είναι αρνητικό, να αιτιολογούν εν συντομία την αξιολόγηση και να αναφέρουν ποια από τα κριτήρια αξιολόγησης κινδύνου που θεσπίζονται στον κανονισμό RTS 6 δεν πληρούσε ο πελάτης. Η εν λόγω κοινοποίηση δεν θα πρέπει να δημιουργεί υπερβολικό φόρτο ούτε να είναι υπερβολικά δαπανηρή για τον πάροχο υπηρεσιών εκκαθάρισης, ενώ θα πρέπει να υποδεικνύει στον πελάτη τα αδύνατα σημεία του. Η υποχρέωση αυτή δεν θα πρέπει να θίγει το δικαίωμα των παρόχων υπηρεσιών εκκαθάρισης στην προστασία επιχειρηματικών απορρήτων και εμπιστευτικών πληροφοριών ή τη νομική υποχρέωση να μην αποκαλύπτουν ορισμένες πληροφορίες.
            
            
               Η προτεινόμενη προσέγγιση ως προς την αξιολόγηση κινδύνου στηρίχθηκε από τα κράτη μέλη που απάντησαν στο πλαίσιο της διαβούλευσης της EGESC.
            
            
               Τέλη και μετακύλιση κόστους
            
            
               Δεδομένου ότι ο κανονισμός EMIR ορίζει ότι η απαίτηση εφαρμογής των όρων ΔΕΑΔ δεν θα πρέπει να ισοδυναμεί με ρύθμιση των τιμών, τα επίπεδα των τελών ή το είδος των τελών που θα πρέπει να επιτρέπεται στους παρόχους υπηρεσιών εκκαθάρισης να χρεώνουν στους πελάτες δεν θα πρέπει να ρυθμίζονται στην παρούσα κατ’ εξουσιοδότηση πράξη. Ωστόσο, για να είναι δίκαια, εύλογα και αμερόληπτα, οι τιμές, τα τέλη και οι εκπτώσεις θα πρέπει να βασίζονται σε αντικειμενικά κριτήρια. Τα εν λόγω αντικειμενικά κριτήρια μπορεί να εξαρτώνται από τη ζήτηση και τις ανάγκες, τους όγκους που εκκαθαρίζονται ή το προφίλ εκκαθάρισης του κάθε πελάτη. Όσα κράτη μέλη απάντησαν στο πλαίσιο της διαβούλευσης της EGESC συμφώνησαν, σε γενικές γραμμές, ότι οι τιμές και τα τέλη θα πρέπει να είναι διαφανή και να βασίζονται σε αντικειμενικά κριτήρια. 
            
            
               Επιπλέον, είναι σημαντικό οι πληροφορίες για τις τιμές, τα τέλη, τις εκπτώσεις και το κόστος να είναι διαφανείς. Οι σαφείς και πλήρεις κατάλογοι τιμών και τελών αναμένεται να βελτιώσουν τη διαφάνεια στο στάδιο της διαπραγμάτευσης. Για να διασφαλίζεται η διαφάνεια καθ’ όλη τη διάρκεια της συμβατικής σχέσης, φαίνεται να είναι αναλογικό και αρμόζον η κατ’ εξουσιοδότηση πράξη να υποχρεώνει τους παρόχους υπηρεσιών εκκαθάρισης να συμπεριλαμβάνουν σαφείς πληροφορίες σχετικά με τις τιμές, τα τέλη, τις εκπτώσεις και το κόστος χρέωσης τελών στους πελάτες (στο εξής: μετακύλιση του κόστους) γραπτώς στη σύμβαση μεταξύ του παρόχου υπηρεσιών εκκαθάρισης και του πελάτη. 
            
            
               Όσον αφορά τη μετακύλιση κόστους, για να εξασφαλιστούν όροι ΔΕΑΔ, θα ήταν επίσης σημαντικό οι πάροχοι υπηρεσιών να παρέχουν σαφείς πληροφορίες σχετικά με τα τέλη που μετακυλίονται στο κόστος που σχετίζεται με την παροχή υπηρεσιών εκκαθάρισης στον ενδιαφερόμενο πελάτη ή με τις υπηρεσίες εκκαθάρισης εν γένει (π.χ. για το κόστος ΤΠ, τα ετήσια πάγια τέλη, τα ετήσια τέλη αδειοδότησης, τα τέλη για διάφορα είδη διαχωρισμού λογαριασμών, τα τέλη για τη διαχείριση εξασφαλίσεων). 
            
            
               Ορισμένα ενδιαφερόμενα μέρη υποστήριξαν ότι δεν θα πρέπει να επιτρέπεται στους παρόχους υπηρεσιών εκκαθάρισης να μετακυλίουν τις εισφορές στο κεφάλαιο εκκαθάρισης ή τις αρνητικές συνέπειες από τη χρήση εργαλείων εξυγίανσης ή τις αξιώσεις που σχετίζονται με την αθέτηση υποχρέωσης των παρόχων υπηρεσιών εκκαθάρισης. Ωστόσο, η Επιτροπή δεν θεωρεί ότι η παρούσα κατ’ εξουσιοδότηση πράξη ενδείκνυται για την αντιμετώπιση του συγκεκριμένου ζητήματος, καθώς τα δικαιώματα και οι υποχρεώσεις σε σχέση με την αθέτηση υποχρέωσης κεντρικού αντισυμβαλλομένου διέπονται από τον κανονισμό για την ανάκαμψη και την εξυγίανση των κεντρικών αντισυμβαλλομένων
                  10
               . Επιπλέον, η νομοθεσία των κρατών μελών για τη μεταφορά της οδηγίας για την ανάκαμψη και την εξυγίανση των τραπεζών (BRRD)
                  11
                και το δίκαιο των κρατών μελών για την αφερεγγυότητα διέπουν τις πιθανές αξιώσεις κατά παρόχων υπηρεσιών εκκαθάρισης λόγω αθέτησης υποχρέωσης των τελευταίων.
            
            
               Δομή των συμβάσεων
            
            
               Η Επιτροπή θεωρεί ότι η απαίτηση εφαρμογής ορισμένης δομής στις συμφωνίες εκκαθάρισης, όπως προτείνει η ΕΑΚΑΑ στις τεχνικές συμβουλές της, θα είναι υπερβολικά δεσμευτική χωρίς να αποφέρει σαφή οφέλη. Στον χρηματοπιστωτικό τομέα χρησιμοποιούνται ευρέως οι τυποποιημένες συμβάσεις και οι συμβάσεις-πλαίσιο. Ωστόσο, δεν είναι απαραίτητες προκειμένου να διασφαλίζονται οι όροι ΔΕΑΔ. Η επιβολή της χρήσης υπομνημάτων και παραρτημάτων για την τροποποίηση τυποποιημένων συμβάσεων ενδέχεται να βελτιώσει τη διαφάνεια, αλλά θα καταστήσει, ταυτόχρονα, τα έγγραφα μακροσκελή, καθώς τα τροποποιημένα τμήματα της σύμβασης θα πρέπει να επαναλαμβάνονται στα παραρτήματα και στα υπομνήματα. Επιπλέον, θα πρέπει οι αντισυμβαλλόμενοι που συμμετέχουν στην εκκαθάριση εξωχρηματιστηριακών παραγώγων και οι εμπορικές ενώσεις να αναπτύσσουν περαιτέρω παρόμοιες τυποποιημένες συμβάσεις και συμβάσεις-πλαίσιο, λαμβάνοντας υπόψη τα διάφορα εφαρμοστέα αστικά δίκαια. Ως εκ τούτου, η Επιτροπή δεν σκοπεύει να επιβάλει συγκεκριμένη δομή στις συμβάσεις εκκαθάρισης. Ωστόσο, η απουσία της εν λόγω υποχρέωσης δεν θα πρέπει να εμποδίζει τους παρόχους υπηρεσιών εκκαθάρισης και τους πελάτες από να υιοθετούν την εν λόγω πρακτική εθελοντικά, εφόσον κρίνεται χρήσιμο από αμφότερα τα μέρη. 
            
            
               Τα κράτη μέλη στην EGESC συμφώνησαν, σε γενικές γραμμές, ότι δεν θα πρέπει να υφίσταται υποχρέωση χρήσης τυποποιημένων συμβάσεων. 
            
            
               Συμβατικοί όροι
                     
            
            
               Σύμφωνα με το άρθρο 4 παράγραφος 3α τρίτο εδάφιο σημείο β) του κανονισμού EMIR, η κατ’ εξουσιοδότηση πράξη θα πρέπει να καθορίζει τις προϋποθέσεις υπό τις οποίες οι εμπορικοί όροι είναι δίκαιοι, εύλογοι, αμερόληπτοι και διαφανείς με βάση παράγοντες που συνιστούν εύλογους εμπορικούς όρους ώστε να εξασφαλίζονται αμερόληπτες και ορθολογικές συμβατικές ρυθμίσεις. 
            
            
               Από αυτή την άποψη, βάσει του κανονισμού EMIR, οι κεντρικοί αντισυμβαλλόμενοι και τα εκκαθαριστικά μέλη πρέπει να προσφέρουν διαχωρισμό λογαριασμών με βάση εύλογους εμπορικούς όρους
                  12
               . Παρομοίως, βάσει της οδηγίας MiFID II, η παροχή υπηρεσιών εκκαθάρισης από εκκαθαριστικά μέλη και εταιρείες εκκαθάρισης καθώς και υπηρεσιών διαχωρισμού λογαριασμών από εκκαθαριστικά μέλη πρέπει να προσφέρονται υπό εύλογους όρους
                  13
               . Ο κατ’ εξουσιοδότηση κανονισμός (ΕΕ) 149/2013
                  14
                της Επιτροπής και ο κατ’ εξουσιοδότηση κανονισμός (ΕΕ) 2017/2154
                  15
                της Επιτροπής απαιτούν ήδη από τα εκκαθαριστικά μέλη και τους πελάτες που παρέχουν έμμεσες υπηρεσίες εκκαθάρισης να παρέχουν τις εν λόγω υπηρεσίες με εύλογους εμπορικούς όρους. Η υποχρέωση των παρόχων υπηρεσιών εκκαθάρισης να παρέχουν τις εν λόγω υπηρεσίες με δίκαιους, εύλογους, αμερόληπτους και διαφανείς όρους λειτουργεί επιπροσθέτως προς τους εν λόγω κανόνες. 
            
         
         
            
               Ένας τρόπος να διασφαλιστεί ενδεχομένως ότι οι συμβατικοί όροι είναι δίκαιοι, εύλογοι, αμερόληπτοι και διαφανείς θα ήταν να υποδεικνύεται ποιου είδους ρήτρες επιτρέπονται και ποιου είδους ρήτρες δεν επιτρέπονται. Ωστόσο, αυτού του είδους η δεσμευτική προσέγγιση θα ήταν εξαιρετικά αυστηρή και θα ήταν αδύνατο να καταρτιστούν ρήτρες που να αντιστοιχούν σε όλες τις πιθανές καταστάσεις που πρέπει να ρυθμιστούν μεταξύ των μερών συμβάσεων και βάσει όλων των πιθανών εθνικών νομοθεσιών. Αντιθέτως, η Επιτροπή θεωρεί ότι η αυξημένη διαφάνεια που προκύπτει από τις ολοκληρωμένες και πλήρεις πληροφορίες σχετικά με τους όρους και τις προϋποθέσεις αποτελεί καταλληλότερο τρόπο να επιδιώκονται και να εξασφαλίζονται εύλογοι εμπορικοί όροι και αμερόληπτες και ορθολογικές συμβατικές ρυθμίσεις που ανταποκρίνονται στις ανάγκες του πελάτη. Σε περίπτωση που ο πελάτης έχει απορίες ως προς τη συμμόρφωση ορισμένων όρων και προϋποθέσεων με τους όρους ΔΕΑΔ, ο πελάτης μπορεί να απευθυνθεί στις εθνικές αρμόδιες αρχές ή να επιδιώξει ιδιωτική επιβολή της νομοθεσίας. Προκειμένου να διασφαλίζεται η σαφήνεια και η πληρότητα των όρων και προϋποθέσεων, η κατ’ εξουσιοδότηση πράξη θα πρέπει να υποχρεώνει τον πάροχο υπηρεσιών εκκαθάρισης και τον πελάτη να διατυπώνουν εγγράφως τους εμπορικούς όρους για τις υπηρεσίες εκκαθάρισης. Το κόστος της εν λόγω υποχρέωσης θα πρέπει να είναι μηδαμινό, δεδομένου ότι οι γραπτοί εμπορικοί όροι αποτελούν πλέον τον κανόνα. 
            
            
               Όσον αφορά την αποδοχή εντολής εκκαθάρισης, την αναστολή εκκαθάρισης ή τη ρευστοποίηση ή το κλείσιμο θέσεων πελατών, ορισμένα ενδιαφερόμενα μέρη διακρίνουν έλλειψη διαφάνειας και προβλεψιμότητας. Ενώ ο κανονισμός EMIR αναγνωρίζει ότι οι πάροχοι υπηρεσιών εκκαθάρισης θα πρέπει να έχουν τη δυνατότητα να ελέγχουν τους κινδύνους που ενέχει η παροχή υπηρεσιών εκκαθάρισης, και χωρίς να ρυθμίζει τους ίδιους τους όρους, θα ήταν σκόπιμο και αναλογικό η παρούσα κατ’ εξουσιοδότηση πράξη να υποχρεώνει παρόλα αυτά τους παρόχους υπηρεσιών εκκαθάρισης να προσδιορίζουν με σαφήνεια τις προϋποθέσεις και τα κριτήρια στη γραπτή σύμβαση. Συμβατικοί όροι που παρέχουν στους παρόχους υπηρεσιών εκκαθάρισης τη διακριτική ευχέρεια να παρεκκλίνουν από τους εν λόγω όρους και τα κριτήρια δεν θα πρέπει να θεωρούνται δίκαιοι, εύλογοι, αμερόληπτοι και διαφανείς. Ωστόσο, θα πρέπει να παρέχεται δυνατότητα παρέκκλιση από τους συμφωνηθέντες όρους και κριτήρια, εάν είναι εύλογη και δεόντως δικαιολογημένη, για παράδειγμα για να επιτραπεί στους παρόχους υπηρεσιών εκκαθάρισης να ελέγχουν τους κινδύνους που ενέχει η παροχή υπηρεσιών εκκαθάρισης ή να αντιδρούν σε εξελίξεις εκτός της σφαίρας επιρροής τους. Μια τέτοια περίπτωση θα μπορούσε να είναι, για παράδειγμα, αθέτηση υποχρέωσης του πελάτη, αυξημένοι πιστωτικοί κίνδυνοι ή αναταραχή στην αγορά.
            
            
               Περίοδοι προειδοποίησης
            
            
               Ορισμένα ενδιαφερόμενα μέρη διακρίνουν έλλειψη διαφάνειας και προβλεψιμότητας σε ό,τι αφορά την καταγγελία συμβάσεων και την πραγματοποίηση ουσιαστικών μεταβολών στις συμβάσεις από τους παρόχους υπηρεσιών εκκαθάρισης. Ο τερματισμός ή η αναστολή των υπηρεσιών εκκαθάρισης και η πραγματοποίηση ουσιαστικών μεταβολών στη σύμβαση θα πρέπει να ρυθμίζονται στους όρους της σύμβασης και να συντάσσονται επιμελώς ώστε να διασφαλίζεται ότι πρόκειται για δίκαιους, εύλογους, αμερόληπτους και διαφανείς όρους. Είναι σημαντικό οι περίοδοι προειδοποίησης να παρέχουν στους πελάτες επαρκή χρόνο ώστε να αναζητήσουν εναλλακτικές υπηρεσίες εκκαθάρισης ή να αξιολογήσουν τις ουσιαστικές μεταβολές που πραγματοποιήθηκαν στη σύμβαση. Με βάση τα παραπάνω, δεν θα ήταν υπερβολικά επαχθές να απαιτείται από τους παρόχους υπηρεσιών εκκαθάρισης να εφαρμόζουν περίοδο προειδοποίησης διάρκειας τουλάχιστον έξι μηνών. Ωστόσο, θα πρέπει να υπάρχει δυνατότητα εξαιρέσεων, σε περίπτωση που υπάρχει ανάγκη ελέγχου των κινδύνων ή αντίδρασης σε εξελίξεις που διαφεύγουν της σφαίρας επιρροής τους. Μια τέτοια περίπτωση θα μπορούσε να είναι, για παράδειγμα, η αθέτηση υποχρέωσης του πελάτη, αυξημένοι πιστωτικοί κίνδυνοι ή η περίπτωση τερματισμού ή αναστολής των υπηρεσιών εκκαθάρισης του κεντρικού αντισυμβαλλομένου που χρησιμοποιεί ο πάροχος υπηρεσιών εκκαθάρισης. Η εν λόγω προσέγγιση, που προτάθηκε από την ΕΑΚΑΑ στις τεχνικές συμβουλές της, φαίνεται ισορροπημένη και, συνεπώς, δίκαιη για αμφότερους τους αντισυμβαλλομένους. Η EGESC εξέφρασε επίσης τη στήριξή της όσον αφορά τις ελάχιστες περιόδους προειδοποίησης, υπό την προϋπόθεση ότι υπάρχει το περιθώριο εξαιρέσεων, εφόσον αυτές είναι εύλογες και δεόντως αιτιολογημένες. 
            
            
               Απαιτήσεις ΤΠ 
            
            
               Οι εναρμονισμένες και τυποποιημένες λύσεις ΤΠ και οι μορφότυποι δεδομένων μπορούν να μειώσουν τους λειτουργικούς κινδύνους και το κόστος. Στο πλαίσιο της εντολής της Επιτροπής, η παρούσα κατ’ εξουσιοδότηση πράξη μπορεί, ωστόσο, να καθορίζει μόνο τις προϋποθέσεις υπό τις οποίες οι εμπορικοί όροι που εναρμονίζουν και τυποποιούν λύσεις ΤΠ και μορφότυπους δεδομένων θεωρούνται δίκαιοι, εύλογοι, αμερόληπτοι και διαφανείς, αλλά δεν εναρμονίζει ούτε τυποποιεί τις εν λόγω λύσεις και τους μορφότυπους καθαυτά. Ορισμένα ενδιαφερόμενα μέρη εξέφρασαν αντίθετες απόψεις ως προς το ποιος πρέπει να αναλάβει το κόστος των μη εναρμονισμένων συστημάτων ΤΠ και μορφότυπων δεδομένων. Ως εκ τούτου, η παρούσα κατ’ εξουσιοδότηση πράξη επικεντρώνεται στη διαφάνεια όσον αφορά τις απαιτήσεις ΤΠ και το κόστος τους αντί να ρυθμίζει τις εν λόγω απαιτήσεις στην ουσία τους ή να επιβάλλει συγκεκριμένο επιμερισμό του κόστους. Συνεπώς, η Επιτροπή συμφωνεί με την ΕΑΚΑΑ ότι οι πτυχές ΤΠ και μορφότυπων δεδομένων μπορούν να επιλυθούν καλύτερα μέσω πρωτοβουλίας από την πλευρά της αγοράς. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 ορίζει το πεδίο εφαρμογής της κατ’ εξουσιοδότησης πράξης.
            
            
               Το άρθρο 2 ορίζει ότι οι εμπορικοί όροι θεωρούνται δίκαιοι, εύλογοι, αμερόληπτοι και διαφανείς εφόσον ικανοποιούν ορισμένες απαιτήσεις, οι οποίες καθορίζονται στο παράρτημα. 
            
            
               Το άρθρο 3 περιέχει μεταβατικές διατάξεις για υφιστάμενους πελάτες. 
            
            
               Το άρθρο 4 ορίζει το πότε η κατ’ εξουσιοδότηση πράξη θα αρχίσει να ισχύει και από πότε θα εφαρμόζεται. 
            
            
               Το παράρτημα καθορίζει τις απαιτήσεις τις οποίες πρέπει να πληρούν οι συμβατικοί όροι ώστε να θεωρούνται δίκαιοι, εύλογοι, αμερόληπτοι και διαφανείς: 
            
            
               - διαφάνεια της διαδικασίας συμμετοχής, 
            
            
               - έντυπο αίτησης για πρόταση, 
            
            
               - γνωστοποίηση των εμπορικών όρων, 
            
            
               - αξιολόγηση ελέγχου κινδύνων, 
            
            
               - υποχρέωση γραπτής διατύπωσης των συμβατικών όρων, 
            
            
               - τέλη, τιμές και μετακύλιση του κόστους, 
            
            
               - απόρριψη εντολών εκκαθάρισης, αναστολή υπηρεσιών εκκαθάρισης, ρευστοποίηση ή εκκαθάριση θέσεων πελατών και καταγγελία συμβάσεων.
            
            
         
         
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 2.6.2021
            
            
               για τη συμπλήρωση του κανονισμού (ΕΕ) αριθ. 648/2012 μέσω του καθορισμού των προϋποθέσεων υπό τις οποίες οι εμπορικοί όροι για υπηρεσίες εκκαθάρισης για εξωχρηματιστηριακά παράγωγα θεωρούνται δίκαιοι, εύλογοι, αμερόληπτοι και διαφανείς
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  16
               , και ιδίως το άρθρο 4 παράγραφος 3α τρίτο εδάφιο,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 648/2012 τροποποιήθηκε με τον κανονισμό (ΕΕ) 2019/834 του Ευρωπαϊκού Κοινοβουλίου και του Συμβουλίου
                  17
               . Με τις εν λόγω τροποποιήσεις θεσπίστηκε, μεταξύ άλλων, η υποχρέωση των εκκαθαριστικών μελών και των πελατών που παρέχουν υπηρεσίες εκκαθάρισης άμεσα ή έμμεσα (στο εξής: πάροχοι υπηρεσιών εκκαθάρισης) να παρέχουν τις υπηρεσίες αυτές με δίκαιους, εύλογους, αμερόληπτους και διαφανείς (στο εξής: ΔΕΑΔ) εμπορικούς όρους. Για να εξασφαλίζεται η ασφάλεια δικαίου για τους παρόχους υπηρεσιών εκκαθάρισης και τους υποψήφιους ή υφιστάμενους πελάτες τους, είναι απαραίτητο να καθοριστούν οι προϋποθέσεις υπό τις οποίες οι εμπορικοί όροι θεωρούνται δίκαιοι, εύλογοι, αμερόληπτοι και διαφανείς.
            
            
               (2)Λαμβανομένου υπόψη ότι ο στόχος του άρθρου 4 παράγραφος 3α του κανονισμού (ΕΕ) αριθ. 648/2012 είναι να διευκολύνει την πρόσβαση στην εκκαθάριση για πελάτες με περιορισμένο όγκο δραστηριότητας στην αγορά εξωχρηματιστηριακών παραγώγων οι οποίοι αντιμετωπίζουν δυσκολίες πρόσβασης στην κεντρική εκκαθάριση και δεδομένης της σημασίας της πρόσβασης στην κεντρική εκκαθάριση αντισυμβαλλομένων που υπόκεινται σε υποχρέωση εκκαθάρισης, ο παρών κανονισμός θα πρέπει να εφαρμόζεται στην παροχή υπηρεσιών εκκαθάρισης σε σχέση με συμβάσεις εξωχρηματιστηριακών παραγώγων που υπόκεινται στην υποχρέωση εκκαθάρισης σύμφωνα με το άρθρο 4 παράγραφος 1 του κανονισμού (ΕΕ) αριθ. 648/2012. Προκειμένου να διασφαλιστούν ισότιμοι όροι ανταγωνισμού και οι πελάτες στην Ένωση να επωφελούνται από εμπορικούς όρους ΔΕΑΔ, ο παρών κανονισμός θα πρέπει να εφαρμόζεται όταν οι εν λόγω υπηρεσίες εκκαθάρισης παρέχονται στην Ένωση.
            
            
               (3)Για να διασφαλίζεται η διαφάνεια, οι πάροχοι υπηρεσιών εκκαθάρισης θα πρέπει να περιγράφουν τη διαδικασία που οδηγεί στη συμφωνία σχετικά με τους συμβατικούς όρους και στη διαμόρφωση των λειτουργικών διαδικασιών για υπηρεσίες εκκαθάρισης (στο εξής: διαδικασία συμμετοχής) και να παρέχουν έντυπο αίτησης για πρόταση στον δικτυακό τόπο τους. Για τον ίδιο λόγο, όλοι οι πάροχοι υπηρεσιών εκκαθάρισης θα πρέπει να κοινοποιούν πληροφορίες σχετικά με τους βασικούς εμπορικούς όρους στους υποψήφιους πελάτες. 
            
            
               (4)Παρότι οι πάροχοι υπηρεσιών εκκαθάρισης θα πρέπει να είναι σε θέση να ελέγχουν τους κινδύνους που ενέχει η παροχή υπηρεσιών εκκαθάρισης, θα πρέπει να διενεργείται εναρμονισμένη αξιολόγηση κινδύνου των υποψηφίων και των υφιστάμενων πελατών προκειμένου να διασφαλίζεται ότι οι εμπορικοί όροι είναι δίκαιοι και αμερόληπτοι, με βάση το κόστος και τους κινδύνους. Ορισμένοι πάροχοι υπηρεσιών εκκαθάρισης υπόκεινται ήδη σε υποχρέωση αξιολόγησης του κινδύνου που ενέχουν οι πελάτες, σύμφωνα με τα κριτήρια που καθορίζονται στο άρθρο 25 του κατ’ εξουσιοδότηση κανονισμού (ΕΕ) 2017/589
                  18
                της Επιτροπής. Για να διασφαλίζεται η εναρμονισμένη αξιολόγηση του κινδύνου των πελατών και, ταυτόχρονα, να μειώνεται ο κανονιστικός φόρτος για τους παρόχους υπηρεσιών εκκαθάρισης και να αποφεύγονται οι επαναλαμβανόμενοι και αντικρουόμενοι κανόνες, όλοι οι πάροχοι υπηρεσιών εκκαθάρισης θα πρέπει να αξιολογούν τους πελάτες βάσει των κριτηρίων που καθορίζονται στο άρθρο 25 του εν λόγω κατ’ εξουσιοδότηση κανονισμού. 
            
            
               (5)Για να διασφαλίζεται ότι οι εμπορικοί όροι είναι εύλογοι και εξασφαλίζουν αμερόληπτες και ορθολογικές συμβατικές ρυθμίσεις, τα τέλη, οι τιμές και οι εκπτώσεις θα πρέπει να καθορίζονται με βάση αντικειμενικά κριτήρια, συμπεριλαμβανομένων των εκκαθαριζόμενων όγκων, των μοντέλων εκκαθάρισης ή των αναγκών και των απαιτήσεων ενός πελάτη. Για να αποφεύγονται οι μη ισορροπημένες δομές τιμολόγησης και οι συγκρούσεις συμφερόντων, τα τέλη, οι τιμές και οι εκπτώσεις θα πρέπει να σχεδιάζονται με προσοχή. Σε ό,τι αφορά το κόστος χρέωσης των τελών για τους πελάτες, θα πρέπει να διαχωρίζεται με σαφήνεια στο κόστος που σχετίζεται άμεσα με την παροχή των υπηρεσιών εκκαθάρισης στον ενδιαφερόμενο πελάτη και στο κόστος που σχετίζεται με την παροχή υπηρεσιών εκκαθάρισης γενικά, χωριστά για κάθε στοιχείο κόστους, συμπεριλαμβανομένου του κόστους ΤΠ, του κόστους αδείας ή του κόστους για τη διαχείριση εξασφαλίσεων.
            
            
               (6)Στους συμβατικούς όρους θα πρέπει να προσδιορίζονται οι προϋποθέσεις και τα κριτήρια για την αποδοχή των συναλλαγών που υποβάλλουν οι πελάτες προς εκκαθάριση και για το δικαίωμα του παρόχου υπηρεσιών εκκαθάρισης να αναστέλλει τις υπηρεσίες εκκαθάρισης και να ρευστοποιεί ή να κλείνει θέσεις πελατών. Η παρέκκλιση από τους εν λόγω όρους και κριτήρια θα πρέπει να είναι δυνατή όταν είναι εύλογη και δεόντως αιτιολογημένη, μεταξύ άλλων για τον έλεγχο των κινδύνων που ενέχει η παροχή υπηρεσιών εκκαθάρισης.
            
            
               (7)Για να διασφαλίζεται η προβλεψιμότητα και η συνέχεια των υπηρεσιών εκκαθάρισης, οι πάροχοι υπηρεσιών εκκαθάρισης θα πρέπει να εφαρμόζουν περίοδο προειδοποίησης διάρκειας τουλάχιστον έξι μηνών για την καταγγελία συμβάσεων ή για την πραγματοποίηση μεταβολών που επηρεάζουν ουσιαστικά τους συμφωνηθέντες όρους και προϋποθέσεις. Μια συντομότερη προθεσμία καταγγελίας θα πρέπει να είναι δυνατή όταν είναι εύλογη και δεόντως αιτιολογημένη, μεταξύ άλλων για τον έλεγχο των κινδύνων που ενέχει η παροχή υπηρεσιών εκκαθάρισης. 
            
            
               (8)Τόσο οι μελλοντικοί όσο και οι υφιστάμενοι πελάτες θα πρέπει να επωφελούνται από τους εμπορικούς όρους ΔΕΑΔ. Λαμβάνοντας υπόψη ότι οι νέες συνθήκες θα ωφελήσουν τους δυνητικούς πελάτες από την ημερομηνία εφαρμογής του παρόντος κανονισμού, οι πάροχοι υπηρεσιών εκκαθάρισης και οι υφιστάμενοι πελάτες θα πρέπει να έχουν στη διάθεσή τους επαρκή χρόνο για να επανεξετάσουν και, κατά περίπτωση, να προσαρμόσουν τους εμπορικούς όρους που θα έχουν συμφωνηθεί πριν από την έναρξη ισχύος του παρόντος κανονισμού.
            
            
               (9)Το άρθρο 4 παράγραφος 3α του κανονισμού (ΕΕ) αριθ. 648/2012 έχει ήδη τεθεί σε ισχύ και εφαρμόζεται από τις 18 Ιουνίου 2021. Για να διασφαλίζεται η ασφάλεια δικαίου ως προς τις προϋποθέσεις υπό τις οποίες οι εμπορικοί όροι θεωρούνται δίκαιοι, εύλογοι, αμερόληπτοι και διαφανείς, ο παρών κανονισμός θα πρέπει να αρχίσει να ισχύει επειγόντως. Ωστόσο, προκειμένου να δοθεί στους παρόχους υπηρεσιών εκκαθάρισης επαρκής χρόνος ώστε να προετοιμαστούν για την εφαρμογή του παρόντος κανονισμού, η εφαρμογή του πρέπει να μετατεθεί χρονικά, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
            
            
               Πεδίο εφαρμογής
            
         
         
            
               Ο παρών κανονισμός εφαρμόζεται στα εκκαθαριστικά μέλη και τους πελάτες που παρέχουν υπηρεσίες εκκαθάρισης στην Ένωση, είτε οι εν λόγω υπηρεσίες παρέχονται άμεσα είτε έμμεσα (στο εξής: πάροχοι υπηρεσιών εκκαθάρισης), εφόσον οι εν λόγω υπηρεσίες παρέχονται σε σχέση με συμβάσεις εξωχρηματιστηριακών παραγώγων που υπόκεινται στην υποχρέωση εκκαθάρισης σύμφωνα με το άρθρο 4 παράγραφος 1 του κανονισμού (ΕΕ) αριθ. 648/2012.
            
            
               Άρθρο 2
            
            
               Δίκαιοι, εύλογοι, αμερόληπτοι και διαφανείς εμπορικοί όροι
            
            
               Οι εμπορικοί όροι για υπηρεσίες εκκαθάρισης που παρέχονται από παρόχους υπηρεσιών εκκαθάρισης θεωρούνται δίκαιοι, εύλογοι, αμερόληπτοι και διαφανείς εφόσον ικανοποιούν τις απαιτήσεις που καθορίζονται στο παράρτημα.
            
            
               Άρθρο 3
            
            
               Μεταβατική διάταξη 
            
            
               Οι εμπορικοί όροι για υπηρεσίες εκκαθάρισης που έχουν συμφωνηθεί πριν από... [ημερομηνία έναρξης ισχύος του παρόντος κανονισμού] επανεξετάζονται και, εφόσον απαιτείται για την εκπλήρωση των απαιτήσεων που καθορίζονται στο παράρτημα, τροποποιούνται έως... [12 μήνες από την ημερομηνία έναρξης ισχύος του παρόντος κανονισμού].
            
            
               Άρθρο 4
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την [6 μήνες μετά την έναρξη ισχύος του]. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 2.6.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        
                  
                     ΕΕ L 201 της 27.7.2012, σ. 1
                  
                  .
               
               
                  
                     (2)
                  
                        Κανονισμός (ΕΕ) 2019/834 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 648/2012 σε σχέση με την υποχρέωση εκκαθάρισης, την αναστολή της υποχρέωσης εκκαθάρισης, τις απαιτήσεις αναφοράς, τις τεχνικές μείωσης κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, την καταχώριση και την εποπτεία των αρχείων καταγραφής συναλλαγών και τις απαιτήσεις για αρχεία καταγραφής (ΕΕ L 141 της 28.5.2019, σ. 42).
               
               
                  
                     (3)
                  
                        Άρθρο 4 παράγραφος 3α του κανονισμού EMIR, όπως τροποποιήθηκε.
               
               
                  
                     (4)
                  
                        Βλ. αιτιολογική σκέψη 11 του κανονισμού EMIR Refit.
               
               
                  
                     (5)
                  
                        Άρθρο 2 παράγραφος 2 στοιχείο γ) του κανονισμού EMIR Refit.
               
               
                  
                     (6)
                  
                        Άρθρο 4 παράγραφος 3α τρίτο εδάφιο του κανονισμού EMIR, όπως τροποποιήθηκε.
               
               
                  
                     (7)
                  
                        
                  https://www.esma.europa.eu/press-news/consultations/consultation-draft-technical-advice-commercial-terms-providing-clearing
                   
               
               
                  
                     (8)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (9)
                  
                        Κατ’ εξουσιοδότηση κανονισμός (ΕΕ) 2017/589 της Επιτροπής, της 19ης Ιουλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα τα οποία προσδιορίζουν τις οργανωτικές απαιτήσεις των επιχειρήσεων επενδύσεων που διενεργούν αλγοριθμικές συναλλαγές (ΕΕ L 87 της 31.3.2017, σ. 417).
               
               
                  
                     (10)
                  
                        Κανονισμός (ΕΕ) 2021/23 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2020, σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) αριθ. 1095/2010, (ΕΕ) αριθ. 648/2012, (ΕΕ) αριθ. 600/2014, (ΕΕ) αριθ. 806/2014 και (ΕΕ) 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132 (ΕΕ L 22 της 22.1.2021, σ. 1).
               
               
                  
                     (11)
                  
                        Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
               
               
                  
                     (12)
                  
                        Άρθρο 39 παράγραφος 7 του κανονισμού EMIR.
               
               
                  
                     (13)
                  
                        Άρθρο 17 παράγραφος 6 της οδηγίας MiFID II· άρθρο 25 του κανονισμού RTS 6.
               
               
                  
                     (14)
                  
                        Κατ’ εξουσιοδότηση κανονισμός (ΕΕ) αριθ. 149/2013 της Επιτροπής, της 19ης Δεκεμβρίου 2012, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης, την υποχρέωση εκκαθάρισης, το δημόσιο μητρώο, την πρόσβαση σε τόπο διαπραγμάτευσης, τους μη χρηματοοικονομικούς αντισυμβαλλομένους, τις τεχνικές μετριασμού του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 52 της 23.2.2013, σ. 11), βλ. άρθρο 2 παράγραφος 1 και άρθρο 4 παράγραφος 1 όπως τροποποιήθηκαν με τον κατ’ εξουσιοδότηση κανονισμό (ΕΕ) 2017/2155 της Επιτροπής, της 22ας Σεπτεμβρίου 2017, για την τροποποίηση του κατ’ εξουσιοδότηση κανονισμού (ΕΕ) αριθ. 149/2013 όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης (ΕΕ L 304 της 21.11.2017, σ. 13).
               
               
                  
                     (15)
                  
                        (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης (ΕΕ L 304 της 21.11.2017, σ. 6).
               
               
                  
                     (16)
                  
                        ΕΕ L 201 της 27.7.2012, σ. 1.
               
               
                  
                     (17)
                  
                        Κανονισμός (ΕΕ) 2019/834 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 648/2012 σε σχέση με την υποχρέωση εκκαθάρισης, την αναστολή της υποχρέωσης εκκαθάρισης, τις απαιτήσεις αναφοράς, τις τεχνικές μείωσης κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, την καταχώριση και την εποπτεία των αρχείων καταγραφής συναλλαγών και τις απαιτήσεις για αρχεία καταγραφής συναλλαγών (ΕΕ L 141 της 28.5.2019, σ. 42).
               
               
                  
                     (18)
                  
                        Κατ’ εξουσιοδότηση κανονισμός (ΕΕ) 2017/589 της Επιτροπής, της 19ης Ιουλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα τα οποία προσδιορίζουν τις οργανωτικές απαιτήσεις των επιχειρήσεων επενδύσεων που διενεργούν αλγοριθμικές συναλλαγές (ΕΕ L 87 της 31.3.2017, σ. 417).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               1.Διαφάνεια της διαδικασίας συμμετοχής
            
            
               1.1.Ο πάροχος υπηρεσιών εκκαθάρισης δημοσιεύει στον δικτυακό τόπο του περιγραφή της διαδικασίας που οδηγεί στη συμφωνία σχετικά με τους συμβατικούς όρους και τη διαμόρφωση λειτουργικών διαδικασιών για υπηρεσίες εκκαθάρισης (στο εξής: διαδικασία συμμετοχής). Η περιγραφή περιλαμβάνει τα ακόλουθα:
            
            
               α)τα διάφορα στάδια της διαδικασίας,
            
            
               β)το εκτιμώμενο χρονοδιάγραμμα για την ολοκλήρωση των διαφόρων σταδίων της εν λόγω διαδικασίας,
            
            
               γ)έντυπο αίτησης πρότασης από τον πάροχο υπηρεσιών εκκαθάρισης ώστε ο υποβάλλων την αίτηση να καταστεί πελάτης (στο εξής: έντυπο αίτησης για πρόταση), όπως ορίζεται στο σημείο 2,
            
            
               δ)τα βασικά έγγραφα που πρέπει να υποβάλλει ο υποψήφιος πελάτης στον πάροχο υπηρεσιών εκκαθάρισης μαζί με το έντυπο αίτησης για πρόταση.
            
            
               1.2.Οι υποψήφιοι πελάτες μπορούν να επιλέξουν αν θα χρησιμοποιήσουν ή όχι το έντυπο αίτησης για πρόταση που καθορίζεται στο σημείο 2 ή οποιοδήποτε άλλο έντυπο αίτησης για πρόταση.
            
            
               1.3.Ο πάροχος υπηρεσιών εκκαθάρισης που αποφασίζει να μην υποβάλει πρόταση σε απάντηση αίτησης για πρόταση ενημερώνει τον υποψήφιο πελάτη σχετικά χωρίς αδικαιολόγητη καθυστέρηση.
            
            
               2.Έντυπο αίτησης για πρόταση
            
            
               2.1.Το έντυπο αίτησης για πρόταση περιλαμβάνει τα ακόλουθα:
            
            
               α)πληροφορίες σχετικά με τον υποψήφιο πελάτη: 
            
            
               i)επωνυμία, 
            
            
               ii) αναγνωριστικό κωδικό νομικής οντότητας (LEI),
            
            
               iii)αν ο υποψήφιος πελάτης είναι χρηματοοικονομικός ή μη χρηματοοικονομικός αντισυμβαλλόμενος και αν υπόκειται στην υποχρέωση εκκαθάρισης σύμφωνα με το άρθρο 4α ή το άρθρο 10 του κανονισμού (ΕΕ) αριθ. 648/2012,
            
            
               iv)τον τομέα της δραστηριότητας,
            
            
               β)πληροφορίες σχετικά με τα έγγραφα που πρέπει να υποβάλει ο υποψήφιος πελάτης στον πάροχο υπηρεσιών εκκαθάρισης στο πλαίσιο της διαδικασίας συμμετοχής,
            
            
               γ)πληροφορίες σχετικά με τις οικείες συμβάσεις εξωχρηματιστηριακών παραγώγων, περιλαμβανομένου του κατά πόσον οι εν λόγω συμβάσεις υπόκεινται στην υποχρέωση εκκαθάρισης σύμφωνα με το άρθρο 4 του κανονισμού (ΕΕ) αριθ. 648/2012,
            
            
               δ)τυχόν πληροφορίες ή έγγραφα που πρέπει να παρασχεθούν από τον υποψήφιο πελάτη προκειμένου να μπορεί ο πάροχος υπηρεσιών εκκαθάρισης να καταρτίσει τεκμηριωμένη και αναλυτική πρόταση για τα ακόλουθα:
            
         
         
            
               i)το πεδίο εφαρμογής τυχόν υπηρεσίας εκκαθάρισης με όρους συμβάσεων εξωχρηματιστηριακών παραγώγων,
            
            
               ii)τα τέλη, το κόστος και τις εκπτώσεις,
            
            
               iii)το αποτέλεσμα της αξιολόγησης που αναφέρεται στο άρθρο 25 του κατ’ εξουσιοδότηση κανονισμού (ΕΕ) 2017/589,
            
            
               iv)τους συμβατικούς όρους και προϋποθέσεις,
            
            
               v)την αποδεκτή ασφάλεια,
            
            
               vi)τους εφαρμοστέους συντελεστές αποκοπής,
            
            
               vii)τα κριτήρια αποδοχής εντολών,
            
            
               viii)τους όρους για την αναστολή τυχόν υπηρεσιών εκκαθάρισης ή τη ρευστοποίηση ή το κλείσιμο τυχόν θέσεων,
            
            
               ix)τους όρους καταγγελίας της συμφωνίας παροχής υπηρεσιών εκκαθάρισης,
            
            
               x)τις απαιτήσεις ΤΠ.
            
            
               3.Κοινοποίηση των εμπορικών όρων
            
            
               3.1.Πρόταση που υποβάλλει ο πάροχος υπηρεσιών εκκαθάρισης σε απάντηση σε πλήρη αίτηση για πρόταση περιλαμβάνει, με σαφή και δομημένο τρόπο, τα ακόλουθα:
            
            
               α)τις πληροφορίες που αναφέρονται στις ακόλουθες διατάξεις: 
            
            
               i)άρθρο 38 παράγραφος 1 του κανονισμού (ΕΕ) αριθ. 648/2012,
            
            
               ii)άρθρο 39 παράγραφος 7 του κανονισμού (ΕΕ) αριθ. 648/2012,
            
            
               β)τους όρους και τις προϋποθέσεις υπό τις οποίες ο πάροχος υπηρεσιών εκκαθάρισης προσφέρει τις υπηρεσίες εκκαθάρισης, συμπεριλαμβανομένων των ειδικών όρων και προϋποθέσεων για τον υποψήφιο πελάτη·
            
            
               γ)την αποδεκτή ασφάλεια,
            
            
               δ)τους εφαρμοστέους συντελεστές αποκοπής, 
            
            
               ε)τα κριτήρια αποδοχής εντολών, 
            
            
               στ)τους όρους για την αναστολή τυχόν υπηρεσιών εκκαθάρισης ή τη ρευστοποίηση ή το κλείσιμο τυχόν θέσεων, 
            
         
         
            
               ζ)τους όρους καταγγελίας της συμφωνίας παροχής υπηρεσιών εκκαθάρισης,
            
            
               η)τυχόν εφαρμοστέες λύσεις και απαιτήσεις ΤΠ.
            
            
               4.Αξιολόγηση ελέγχου κινδύνου
            
            
               4.1.Ο πάροχος υπηρεσιών εκκαθάρισης αξιολογεί τον υποψήφιο πελάτη ή τον πελάτη σύμφωνα με το άρθρο 25 του κατ’ εξουσιοδότηση κανονισμού (ΕΕ) 2017/589.
            
            
               4.2.Ο πάροχος υπηρεσιών εκκαθάρισης ενημερώνει τον υποψήφιο πελάτη ή τον πελάτη σχετικά με το αποτέλεσμα της αξιολόγησης που αναφέρεται στο σημείο 4.1. 
            
            
               Σε περίπτωση που το αποτέλεσμα είναι αρνητικό, ο πάροχος υπηρεσιών εκκαθάρισης ενημερώνει τον υποψήφιο πελάτη ή τον πελάτη, εφόσον το ζητήσει, για τους βασικούς λόγους για τους οποίους η αξιολόγηση ήταν αρνητική καθώς και για τα κριτήρια που καθορίζονται στο άρθρο 25 παράγραφος 1 του κατ’ εξουσιοδότηση κανονισμού (ΕΕ) 2017/589 και τα οποία δεν ικανοποιήθηκαν. 
            
            
               5.Εμπορικοί όροι
            
            
               5.1.Οι εμπορικοί όροι για την παροχή των υπηρεσιών εκκαθάρισης που συμφωνούνται μεταξύ του παρόχου υπηρεσιών εκκαθάρισης και του πελάτη καθορίζονται γραπτώς, είναι σαφείς και πλήρεις και περιλαμβάνουν όλους τους απαραίτητους όρους και προϋποθέσεις για την παροχή των υπηρεσιών εκκαθάρισης. 
            
            
               6.Τέλη και μετακύλιση του κόστους
            
            
               6.1.Τα τέλη, οι τιμές και οι εκπτώσεις είναι διαφανή και βασίζονται σε αντικειμενικά κριτήρια.
            
            
               6.2.Στους εμπορικούς όρους παρέχονται πληροφορίες σχετικά με τυχόν τέλη που χρεώνονται στον πελάτη και μετακυλίονται στο κόστος που σχετίζεται με την παροχή υπηρεσιών εκκαθάρισης («έξοδα μετακύλισης»). 
            
            
               6.3.Όλα τα τέλη, οι τιμές, οι εκπτώσεις και η μετακύλιση του κόστους, όπως έχουν συμφωνηθεί μεταξύ του παρόχου υπηρεσιών εκκαθάρισης και του πελάτη, καθορίζονται σαφώς στους εμπορικούς όρους.
            
            
               7.Απόρριψη εντολών εκκαθάρισης, αναστολή, ρευστοποίηση ή κλείσιμο θέσεων πελατών και περίοδοι προειδοποίησης
            
            
               7.1.Ο πάροχος υπηρεσιών εκκαθάρισης δεν μπορεί να απορρίψει την αίτηση του πελάτη για εκκαθάριση σύμβασης εξωχρηματιστηριακών παραγώγων (στο εξής: εντολή εκκαθάρισης) η οποία πληροί τους συμφωνηθέντες όρους και κριτήρια για την αποδοχή των εν λόγω εντολών, εκτός αν η εν λόγω απόρριψη είναι εύλογη και δεόντως αιτιολογημένη, οπότε ο πάροχος υπηρεσιών εκκαθάρισης, εφόσον του ζητηθεί, ενημερώνει γραπτώς τον πελάτη για τους λόγους της απόρριψης.
            
            
               7.2.Ο πάροχος υπηρεσιών εκκαθάρισης μπορεί να αναστείλει τις υπηρεσίες εκκαθάρισης, να ρευστοποιήσει ή να κλείσει θέσεις του πελάτη μόνο εφόσον πληρούνται οι όροι και τα κριτήρια για την εν λόγω αναστολή, ρευστοποίηση ή κλείσιμο, εκτός εάν η εν λόγω αναστολή, ρευστοποίηση ή κλείσιμο είναι εύλογα και δεόντως αιτιολογημένα, οπότε ο πάροχος υπηρεσιών εκκαθάρισης ενημερώνει γραπτώς τον πελάτη για τους σχετικούς λόγους. 
            
            
               7.3.Ο πελάτης ενημερώνει, τουλάχιστον έξι μήνες πριν, εκτός αν είναι εύλογη και δεόντως αιτιολογημένη συντομότερη περίοδος προειδοποίησης, σχετικά με τα ακόλουθα:
            
            
               α)την καταγγελία της συμφωνίας παροχής υπηρεσιών εκκαθάρισης,
            
            
               β)τυχόν ουσιώδεις μεταβολές στους όρους και τις προϋποθέσεις που επηρεάζουν ουσιαστικά τους όρους και τις προϋποθέσεις βάσει των οποίων παρέχεται η υπηρεσία εκκαθάρισης.
            
            
               ΠΑΡΑΡΤΗΜΑ 
            
            
         
         
            
               ΠΑΡΑΡΤΗΜΑ 
            
            
            
               ΠΑΡΑΡΤΗΜΑ 
            
            
            
               ΠΑΡΑΡΤΗΜΑ